(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΚΖ΄

Παρασκευή, 18 Νοεμβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 6ο Δημοτικό Σχολείο Παλλήνης, το 23ο Δημοτικό Σχολείο Κερατσινίου και από το 8ο Δημοτικό Σχολείο Τρίπολης, σελ.   
3. Ειδική Ημερήσια Διάταξη:

Αποφάσεις Βουλής-Οικονομική Διαχείριση Βουλής   
 α) Μόνη συζήτηση και ψήφιση του Σχεδίου Προϋπολογισμού Δαπανών της Βουλής, οικονομικού έτους 2023, σελ.   
 β) Μόνη συζήτηση και έγκριση του Απολογισμού Δαπανών της Βουλής, οικονομικού έτους 2021 και του παραρτήματος αυτού (Απολογισμός 2021 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία), σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επίκαιρων ερωτήσεων της Δευτέρας 21 Νοεμβρίου 2022, σελ.   
2. Συζήτηση επίκαιρης ερώτησης προς τον Υφυπουργό στον Πρωθυπουργό αρμόδιο για θέματα Επικοινωνίας και Ενημέρωσης, με θέμα: «Υποβάθμιση της λειτουργίας και του ρόλου της ΕΡΤ3», σελ.

ΠΡΟΕΔΡΕΥΩΝ

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί της Ειδική Ημερήσιας Διάταξης:  
 ΑΛΕΞΙΑΔΗΣ Τ. , σελ.   
 ΑΠΑΤΖΙΔΗ Μ. , σελ.   
 ΒΡΟΥΤΣΗΣ Ι. , σελ.   
 ΓΚΟΚΑΣ Χ. , σελ.   
 ΖΑΧΑΡΙΑΔΗΣ Κ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΜΥΛΩΝΑΚΗΣ Α. , σελ.   
 ΠΑΠΑΔΗΜΗΤΡΙΟΥ Χ. , σελ.   
 ΤΑΣΟΥΛΑΣ Κ. , σελ.   
 ΥΨΗΛΑΝΤΗΣ Β. , σελ.   
  
Β. Επί διαδικαστικού θέματος:  
 ΖΑΧΑΡΙΑΔΗΣ Κ. , σελ.   
 ΜΠΟΥΡΑΣ Α. , σελ.   
  
Γ. Επί της επίκαιρης ερώτησης:  
 ΚΑΣΤΑΝΙΔΗΣ Χ. , σελ.   
 ΟΙΚΟΝΟΜΟΥ Ι. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΚΖ΄

Παρασκευή 18 Νοεμβρίου 2022

Αθήνα, σήμερα στις 18 Νοεμβρίου 2022, ημέρα Παρασκευή και ώρα 10.13΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 17-11-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΚΣΤ΄ συνεδριάσεώς του, της Πέμπτης 17 Νοεμβρίου 2022, σε ό,τι αφορά την ψήφιση στο σύνολο του σχεδίου νόμου: «Ενσωμάτωση στην εθνική έννομη τάξη της Οδηγίας (ΕΕ) 2019/884 του Ευρωπαϊκού Κοινοβουλίου και του Συμβουλίου της 17ης Απρίλιου 2019 για την τροποποίηση της απόφασης - πλαισίου 2009/315/ΔΕΥ του Συμβουλίου όσον αφορά την ανταλλαγή πληροφοριών σχετικά με υπηκόους τρίτων χωρών και όσον αφορά το Ευρωπαϊκό Σύστημα Πληροφοριών Ποινικού Μητρώου (ECRIS), και για την αντικατάσταση της απόφασης 2009/316/ΔΕΥ του Συμβουλίου (L 151) και λοιπές επείγουσες ρυθμίσεις».)

Εισερχόμαστε στη συμπληρωματική

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αποφάσεις Βουλής – Οικονομική Διαχείριση Βουλής:

α) Μόνη συζήτηση και ψήφιση του Σχεδίου Προϋπολογισμού Δαπανών της Βουλής, οικονομικού έτους 2023.

β) Μόνη συζήτηση και έγκριση του Απολογισμού Δαπανών της Βουλής, οικονομικού έτους 2021 και του παραρτήματος αυτού (Απολογισμός 2021 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία).

Οι παραπάνω αποφάσεις της Βουλής ψηφίστηκαν στην αρμόδια Επιτροπή Οικονομικών της Βουλής με πλειοψηφία 4/5 του όλου αριθμού των μελών της. Συνεπώς, σύμφωνα με το άρθρο 108 παράγραφος 1 και 6, μπορούν να ψηφιστούν από τη Βουλή χωρίς συζήτηση.

Η Διάσκεψη των Προέδρων στη συνεδρίασή της, στις 10 Νοεμβρίου 2022, αποφάσισε τη συζήτησή τους σε μία συνεδρίαση ως εξής: Να λάβουν τον λόγο, εφόσον το επιθυμούν, οι εισηγητές, οι ειδικοί αγορητές και οι Κοινοβουλευτικοί Εκπρόσωποι με χρόνο ομιλίας τα πέντε λεπτά, καθώς και ένας ομιλητής που έχει ορισθεί από κάθε Κοινοβουλευτική Ομάδα, επίσης για πέντε λεπτά.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συνεφώνησε.

Τον λόγο έχει ο εισηγητής της Πλειοψηφίας, ο κ. Βασίλειος – Νικόλαος Υψηλάντης για πέντε λεπτά.

Κύριε Υψηλάντη, έχετε τον λόγο.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ευχαριστώ, κύριε Πρόεδρε.

Κύριε Πρόεδρε της Βουλής, κυρίες και κύριοι συνάδελφοι, θα ήθελα να ξεκινήσω τη σημερινή μου σύντομη ομιλία για τον προϋπολογισμό δαπανών της Βουλής λέγοντας ότι για τέταρτη συνεχόμενη χρονιά έχω την τιμή να εισηγούμαι από πλευράς Νέας Δημοκρατίας τον προϋπολογισμό της Βουλής, ο οποίος έρχεται σε μια συγκυρία παγκόσμιας ενεργειακής κρίσης και βέβαια με τη συνεχιζόμενη υγειονομική, κάτι που συνυπολογίζεται στον προϋπολογισμό αυτό της Βουλής.

Καταγράφεται, λοιπόν, με ρεαλιστικότητα, αποτυπώνεται και έρχεται να παρουσιαστεί ενώπιόν μας ένας προϋπολογισμός που έχει συνταχθεί με βάση τις αρχές του ενιαυσίου, της ειδίκευσης, της ενότητας, της καθολικότητας, της ακρίβειας, της σαφήνειας και της αλήθειας, της δημοσιοποίησης και η οποία θέτει στόχους:

Πρώτον, την αποδοτικότερη κατανομή και αξιοποίηση των πόρων του ανθρώπινου δυναμικού και των υποδομών της Βουλής.

Δεύτερον, την ενίσχυση των δραστηριοτήτων εξωστρέφειας, διαφάνειας, λογοδοσίας της Βουλής στην κοινωνία.

Τρίτον, τον υλικοτεχνικό εκσυγχρονισμό με μηχανισμούς παρακολούθησης του νομοθετικού, κοινοβουλευτικού έργου.

Τέταρτον, τον περαιτέρω εκσυγχρονισμό των διοικητικών, οικονομικών διαδικασιών, με σύγχρονα πληροφοριακά συστήματα και εργαλεία.

Πέμπτον, τον προϋπολογισμό δράσεων υποδοχής των νέων Βουλευτών του Σώματος που θα προκύψει από τις εκλογές του 2023 και την υιοθέτηση δεικτών κοινοβουλευτικής επίδοσης στο πλαίσιο κατάρτισης του ετήσιου σχεδίου του προϋπολογισμού προγράμματος της Βουλής.

Για το έτος 2023 έχουμε μια αύξηση του προϋπολογισμού της τάξεως του 3,26, έναν προϋπολογισμό που ανέρχεται στα 148.900.000 ευρώ, δηλαδή, ένα ποσοστό αύξησης -σε σχέση με το 2022- στα 4.700.000 ευρώ, τα οποία στην ουσία δεν είναι αυτά. Είναι προϋπολογιζόμενα –είπαμε- και τα οποία υπολογίζεται ότι στην ουσία δεν θα ξεπεράσουν το 1.000.000 ευρώ.

Θέλω να σημειώσω ότι η Βουλή των Ελλήνων, με δικές της αποφάσεις από το 2012 και μετά, έχει μειώσει δραστικά όλα τα έξοδα της Βουλής. Ωστόσο θα πρέπει να επισημάνουμε ότι η καλή λειτουργία του Κοινοβουλίου και του κοινοβουλευτισμού γενικότερα στη χώρα μας αντανακλά αυτό το γεγονός, αντανακλάται και στο εξωτερικό και γενικότερα στη θέση και στην πορεία της χώρας μέσα στα δημοκρατικά κράτη της Ευρώπης και του πολιτισμένου κόσμου.

Η αύξηση δε αυτή η οποία υπολογίζεται αφορά στις ανατιμήσεις των αγαθών και των υπηρεσιών και των πληθωριστικών πιέσεων που υπάρχουν αυτήν την περίοδο, στο υψηλό κόστος της ενέργειας, στην αύξηση της μισθολογικής δαπάνης που αφορά κυρίως τη μισθολογική ωρίμανση και την αναστολή μείωσης της προσωπικής διαφοράς των υπαλλήλων της Βουλής των Ελλήνων και τις δαπάνες, όπως είπαμε, για την υποδοχή του νέου βουλευτικού Σώματος στο 2023.

Το ύψος του προϋπολογισμού καλύπτει το όριο του αναθεωρημένου Μεσοπρόθεσμου Προγράμματος Δημοσιονομικής Στρατηγικής.

Περιλαμβάνονται δράσεις που αφορούν τη διευκόλυνση των διαδικασιών του νομοθετικού έργου και της διεξαγωγής του κοινοβουλευτικού ελέγχου μέσω της παροχής στις Κοινοβουλευτικές Ομάδες, στα πολιτικά πρόσωπα και στις υπηρεσίες της Βουλής περισσοτέρων και αναδιαρθρωμένων ηλεκτρονικών αποθηκευτικών μέσων, επιπλέον υπηρεσιών ολοκληρωμένης διαχείρισης εκτυπώσεων ασφαλείας του διαδικτύου και των πληροφοριακών συστημάτων του Κοινοβουλίου έναντι κακόβουλων ηλεκτρονικών επιθέσεων και απειλών.

Ψηφιοποιούνται αλλαγές της Βιβλιοθήκης, προκειμένου να διαφυλαχθούν από τη φθορά του χρόνου και της χρήσης, αλλά και για να καταστούν προσβάσιμα στο κοινό, μέσω του διαδικτυακού τόπου της Βουλής. Δημιουργείται θεματικός ψηφιακός πόρος που θα περιλαμβάνει το υλικό εκθέσεων, έχουμε τις εκδόσεις, ψηφιακές διαλέξεις. Εμπλουτίζονται τα εργαλεία της Βουλής και της Βιβλιοθήκης της Βουλής των Ελλήνων.

Η Βουλή θα ολοκληρώσει μέσα στο 2023 δράσεις ενεργειακής αναβάθμισής της. Το κτήριο θα αναβαθμιστεί από κατηγορία Δ΄ σε Β΄ ενεργειακή τάξη, εξοικονομώντας ενέργεια, όπως επίσης το ίδιο θα ισχύσει και για τα υπόλοιπα κτήρια της Βουλής.

Επεκτείνεται το Πρόγραμμα Ανακύκλωσης στην Πηγή σε όλα τα κτήρια της Βουλής, αναβαθμίζεται ο Τηλεοπτικός Σταθμός της Βουλής.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Δώστε μου λίγο χρόνο ακόμα, κύριε Πρόεδρε.

Και συνεχίζονται οι πρωτοβουλίες ανάπτυξης πολύπλευρων διεθνών σχέσεων.

Ολοκληρώνεται η εφαρμογή για την εκτέλεση έργων κατασκευής μέσα στο 2023 της Μόνιμης Ελληνικής Έκθεσης στο Κρατικό Μουσείο του Άουσβιτς -Μπίρκεναου στην Πολωνία και στο πλαίσιο της διατήρησης της πολιτιστικής μας κληρονομιάς συνεχίζεται το πενταετές έργο της καταλογογράφησης της Βιβλιοθήκης της Χάλκης, με μία συνεργασία και με μνημόνιο το οποίο έχει γίνει με το Οικουμενικό Πατριαρχείο της Κωνσταντινουπόλεως.

Συνεχίζεται η ικανοποίηση διαφόρων αιτημάτων νομικών προσώπων και φορέων σχετικά με ζητήματα τα οποία προάγουν τους πολιτιστικούς και κοινωνικούς σκοπούς της κοινωνίας μας.

Οι προϋπολογιζόμενες δαπάνες είναι οκτώ ανά κατηγορία. Στην πρώτη κατηγορία «21» έχουμε παροχές σε εργαζόμενους που ανέρχεται στο ποσό των 112.490.000 ευρώ. Στη δεύτερη κατηγορία «22» έχουμε τις κοινωνικές παροχές, συντάξεις, βοηθήματα σε φυσικά πρόσωπα, που ανέρχεται στο ποσό των 22.697.000 ευρώ. Η τρίτη κατηγορία «23» αφορά επιχορηγήσεις σε ΟΤΑ ή λοιπά νομικά πρόσωπα της τάξεως των 4.449.000 ευρώ. Η τέταρτη κατηγορία, η κατηγορία «24» περιλαμβάνει πιστώσεις για την αγορά φαρμάκων, αναλωσίμων, καυσίμων, τηλεφωνικές ατέλειες, μεταφορικά έξοδα, πληροφοριακά συστήματα, ανακαινίσεις κτηρίων, εκδόσεις, συνέδρια, μεταγλωττίσεις, μηχανολογικό εξοπλισμό, χρηματοδοτικές μισθώσεις αυτοκινήτων και λοιπά μισθώματα για την κάλυψη των αναγκών των Βουλευτών και των αναγκών της Βουλής. Συνολικά είναι στο ποσό των 27.202.000 ευρώ. Και πέμπτον, στην κατηγορία «26» περιλαμβάνονται πιστώσεις που αφορούν τόκους από εκτέλεση δικαστικών αποφάσεων ή συμβιβαστικών αποφάσεων. Προϋπολογίζεται ένα ποσό της τάξης των 55.000 ευρώ. Έκτον, στην κατηγορία «29» περιλαμβάνονται πιστώσεις από κατανομή ειδικού αποθεματικού της Βουλής που σχηματίζεται κατ’ έτος στην τάξη των 100.000 ευρώ. Έβδομον, στην κατηγορία «31» περιλαμβάνονται πιστώσεις για λοιπές υποδομές, αγορές ηλεκτρονικών και ηλεκτρικών συσκευών, εξοπλισμού, λογισμικού υπολογιστών. Προϋπολογίζεται το ποσό στα 3.847.000 ευρώ. Όγδοον, η τελευταία κατηγορία, η κατηγορία 33 περιλαμβάνει πιστώσεις για την αγορά σημαντικών έργων που εμπλουτίζουν τη Βουλή των Ελλήνων και τα έργα τα οποία έχει και είναι πολύ σημαντικά για τη χώρα μας. Είναι ένα ποσό που προϋπολογίζεται για αυτές τις αγορές στις 60.000 ευρώ.

Αποτυπώνονται, βέβαια, διακριτά οι προϋπολογισμοί που αφορούν στη λειτουργία του Γραφείου Προϋπολογισμού του Κράτους και στις λειτουργικές δαπάνες της Ειδικής Επιτροπής για τον Έλεγχο της Περιουσιακής Κατάστασης, οι οποίες αποτελούν ανεξάρτητες μονάδες.

Και επίσης, έχουμε και τον Απολογισμό του έτους 2021 του Ιδρύματος της Βουλής των Ελλήνων για τον Κοινοβουλευτισμό και τη Δημοκρατία, ο οποίος ήδη έχει εγκριθεί από το Διοικητικό Συμβούλιο, έχει ελεγχθεί από τον αρμόδιο εκπρόσωπο του Ελεγκτικού Συνεδρίου και εισάγεται και αυτός για ψήφιση, όπως και ο Απολογισμός και της Βουλής.

Θέλω στο σημείο αυτό και κλείνοντας την παρουσίαση και την εισήγηση, εκ μέρους μας, του Προϋπολογισμού και του Απολογισμού της Βουλής και του Ιδρύματος της Βουλής των Ελλήνων τα οποία υπερψηφίζουμε, να ευχαριστήσω θερμά ως Κοσμήτορας και Πρόεδρος της Επιτροπής Οικονομικών τη Γραμματεία της Επιτροπής Οικονομικών της Βουλής για τη συνεργασία και βεβαίως, τα στελέχη των υπηρεσιών της Βουλής που καταρτίζουν τον φετινό προϋπολογισμό και να τους συγχαρώ για την επιμέλεια και τον ζήλο που επιδεικνύουν στο έργο τους. Θέλω να επισημάνω και θα ήθελα να ακουστεί πολύ δυνατά ότι οι άνθρωποι αυτοί εδώ μέσα πραγματικά εργάζονται με ιδιαίτερο ζήλο, προκειμένου το Κοινοβούλιό μας να στέκεται και όταν στέκεται το Κοινοβούλιο στέκεται και η δημοκρατία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Υψηλάντη.

Τον λόγο τώρα έχει ο εισηγητής του ΣΥΡΙΖΑ - Προοδευτική Συμμαχία, ο κ. Τρύφωνας Αλεξιάδης.

Ορίστε, κύριε Αλεξιάδη, έχετε τον λόγο.

**ΤΡΥΦΩΝ ΑΛΕΞΙΑΔΗΣ:** Ευχαριστώ πολύ, κύριε Πρόεδρε. Θα είμαι πιο συνοπτικός από τον προλαλήσαντα. Άλλωστε, τα έχουμε πει στην επιτροπή και νομίζω ότι δεν υπάρχει ουσιαστική διαφωνία επί του περιεχομένου των οικονομικών καταστάσεων.

Αυτό που θέλω να πω με σαφήνεια είναι ότι είμαστε στην επόμενη μέρα από μια μεγάλη συγκέντρωση, την επόμενη μέρα από ένα σημαντικό πολιτικό μήνυμα, ένα πολιτικό μήνυμα εξέγερσης, αντίστασης, αμφισβήτησης. Και καλό είναι οι εκάστοτε κρατούντες να ακούν αυτά τα μηνύματα, είναι ηχηρά μηνύματα της κοινωνίας και να τα ακούν κυρίως εκείνα τα «υπόγεια» της Νέας Δημοκρατίας που έβγαλαν στη δημοσιότητα μέσω της «Ομάδας Αλήθειας» αυτό το άθλιο, το απαράδεκτο βίντεο σε σχέση με το Πολυτεχνείο.

Καλώ τον Εκπρόσωπο της Νέας Δημοκρατίας να τοποθετηθεί με σαφήνεια επ’ αυτού για το αν τον καλύπτει ή όχι ή το κόμμα της Νέας Δημοκρατίας το συγκεκριμένο βίντεο και αν αληθεύουν οι πληροφορίες ότι ο σκηνοθέτης του είναι εκείνος ο απαράδεκτος δημοσιογράφος -ούτε το όνομά του δεν θέλω να πω- που μετά από τα γεγονότα του Πολυτεχνείου πήρε συνέντευξη -ας το πούμε έτσι- για να «ξεπλύνει» τη χούντα από βασανισμένους και φυλακισμένους φοιτητές. Ελπίζω να μην είναι αλήθεια. Περιμένω τη Νέα Δημοκρατία με σαφήνεια να τοποθετηθεί για το αν συμφωνεί με το περιεχόμενο του βίντεο και αν ο σκηνοθέτης είναι ο ίδιος, εκείνος ο απαράδεκτος.

Έρχομαι, όμως, στην ουσία των όσων έχουμε να συζητήσουμε σήμερα. Με καλύπτει πλήρως τα όσα λέγονται στην εισηγητική έκθεση για το συγκεκριμένο θέμα ότι ο προϋπολογισμός της Βουλής για το έτος 2023 έχει ως θεμελιώδη στόχο την αποτελεσματικότερη και διαφανέστερη λειτουργία της Βουλής και μια σειρά από άλλα ζητήματα. Με βρίσκει τελείως σύμφωνο, βρίσκει τελείως σύμφωνο τον ΣΥΡΙΖΑ - Προοδευτική Συμμαχία. Και αυτό το πράγμα θέλουμε να το ενισχύσουμε, διότι πιστεύουμε και εμείς ότι η Βουλή δεν έχει να κρύψει τίποτα, είναι μια διαδικασία διαλόγου, δεν φοβάται τίποτα. Είναι μια ζωντανή διαδικασία δημοκρατίας και αυτό πρέπει να το αποδεικνύουμε και για να το αποδεικνύουμε, ας πούμε ότι είναι η τελευταία φορά φέτος το ότι δεν μεταδόθηκε από το κανάλι της Βουλής η συνεδρίαση της αντίστοιχης επιτροπής, παρ’ ότι το ζητάμε τόσον καιρό και δυστυχώς, για άλλη μια φορά δεν έγινε. Ας μην ακούσουμε το επιχείρημα περί παραδόσεων και τα λοιπά. Εδώ σπάσαμε τις παραδόσεις να παρακολουθούνται πολιτικοί Αρχηγοί και Βουλευτές στη Βουλή και πάνε κάποιοι να το νομοθετήσουν. Ας μη μιλούμε για άλλες παραδόσεις.

Σε ό,τι αφορά αυτό, λοιπόν, ας είναι η τελευταία χρονιά που δεν μεταδόθηκε η συνεδρίαση της επιτροπής, γιατί δεν έχουμε να κρύψουμε τίποτα ή να φοβηθούμε τίποτα για το θέμα αυτό και ας είναι η τελευταία χρονιά που πήραμε τυπωμένο το υλικό και όχι σε ψηφιακή μορφή και δεν αναρτήθηκε στο site της Βουλής γιατί είναι συνεδρίαση της επιτροπής και είναι χρήσιμο υλικό. Θα μπορούσε να έχει αναρτηθεί και να το έχουμε σε ψηφιακή μορφή. Το επιχείρημα «μην τυχόν και διαρρεύσει κάτι» δεν το καταλαβαίνω. Μετά τη σημερινή συνεδρίαση όλα θα αναρτηθούν στο site της Βουλής. Άρα είναι δικαιολογίες που δεν αντέχουν σε στοιχειώδη διάλογο γι’ αυτό και δεν έχω να επιμείνω πάνω σε αυτό.

Αυτό που θέλω να επισημάνω είναι ότι συνεχίζει δυστυχώς η δυσλειτουργία, η αντίφαση να συζητούμε τον οικονομικό απολογισμό, τα οικονομικά στοιχεία, τις οικονομικές καταστάσεις χωρίς να έχει προηγηθεί συζήτηση του διοικητικού απολογισμού. Αυτή είναι μια παθογένεια την οποία ελπίζω η επόμενη περίοδος της Βουλής να την αντιμετωπίσει για λόγους προστασίας της Βουλής και για λόγους ανάδειξης του έργου της Βουλής.

Έχω μια παρατήρηση μόνο, όπως έκανα και στην επιτροπή, αλλά, δυστυχώς, δεν πήρα απάντηση. Ελπίζω να πάρω σήμερα μέχρι τη λήξη της συνεδρίασης. Δεν έχω κάποια άλλη ουσιαστική παρατήρηση. Η μόνη παρατήρηση είναι στην τρίτη παράγραφο των συμπερασμάτων της έκθεσης του καταστατικού ελέγχου του Ελεγκτικού Συνεδρίου για το Ίδρυμα της Βουλής όπου αναφέρεται ότι δεν υπάρχει παρακολούθηση των συμβάσεων μέσω εξειδικευμένου πληροφοριακού συστήματος με τη συστηματική καταγραφή των συμβάσεων με κάθε λεπτομέρεια και τακτική ενημέρωση όλων των αρμοδίων εμπλεκόμενων τμημάτων διευθύνσεων. Παράκληση, λοιπόν, αυτό να αντιμετωπιστεί ή να ακούσουμε τι μέτρα πρόκειται να ληφθούν γι’ αυτό το ζήτημα για να μην επανερχόμαστε συνέχεια σε αυτό το θέμα.

Κλείνοντας, επειδή σέβομαι και το σημερινό πρόγραμμα της Βουλής αλλά και την ανάγκη να τοποθετηθούν άλλοι Βουλευτές, θέλω να πω με σαφήνεια ότι η Κοινοβουλευτική Ομάδα του ΣΥΡΙΖΑ, κι εγώ βεβαίως που την εκφράζω σήμερα από εδώ, θέλουμε να εκφράσουμε τις ευχαριστίες μας συνολικά για το προσωπικό της Βουλής, για την όλη λειτουργία σε σχέση με το κοινοβουλευτικό μας έργο, αλλά ειδικά το προσωπικό της Βουλής που ασχολήθηκε με τη σύνταξη αυτού του δύσκολου και μεγάλου έργου και μπράβο σας.

Θέλω να ευχαριστήσω, λοιπόν, όλο το προσωπικό της Βουλής και ειδικά των αρμόδιων διευθύνσεων. Και για να μην πω μόνο τα καλά λόγια να πω και για εμάς τους υπόλοιπους, τους Βουλευτές και τη διοίκηση της Βουλής, ότι πρέπει επιτέλους να μη μένουμε μόνο στις ευχαριστίες για τα θέματα του προσωπικού της Βουλής, αλλά να λύσουμε τα μισθολογικά, το θέμα των μισθολογικών ανισοτήτων, τα εργασιακά και άλλα ζητήματα τα οποία απασχολούν τους υπαλλήλους της Βουλής. Πολύ καλά κάνουμε και τα λύνουμε για άλλα Υπουργεία, αλλά ας τα λύσουμε και για τους υπαλλήλους της Βουλής, για να μην υπάρχουν τέτοια προβλήματα.

Ευχαριστώ για τον χρόνο σας.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Αλεξιάδη.

Τον λόγο έχει τώρα ο ειδικός αγορητής του ΠΑΣΟΚ – Κινήματος Αλλαγής κ. Χρήστος Γκόκας.

**ΧΡΗΣΤΟΣ ΓΚΟΚΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, για το πολίτευμά μας η λειτουργία του ελληνικού Κοινοβουλίου συνδέεται άμεσα με την ποιότητα της δημοκρατίας στη χώρα μας. Στο όνομα της δημοκρατίας τιμήσαμε χθες την εξέγερση και τον αγώνα των φοιτητών, των νέων αλλά και των πολιτών απέναντι στη δικτατορία με την κορυφαία στιγμή στις 17 Νοέμβρη του 1973 στο Πολυτεχνείο για την ελευθερία και τη δημοκρατία, για δουλειά και μόρφωση για τους νέους.

Τιμούμε τους αγωνιστές, όσους θυσίασαν και τη ζωή τους και δεν πρέπει να επιτρέψουμε ούτε την απαξίωση, ούτε την παραχάραξη της ιστορικής πραγματικότητας.

Κυρίες και κύριοι συνάδελφοι, σε κάθε περίπτωση θα πρέπει να διασφαλίζεται η ανεξάρτητη λειτουργία του ελληνικού Κοινοβουλίου, αυτού του κορυφαίου θεσμού για την Ελληνική Δημοκρατία, αλλά και η αξιοπρεπής και χωρίς εξαρτήσεις συμμετοχή και λειτουργία του πολιτικού προσωπικού, δηλαδή των Βουλευτών, με διασφάλιση της αντικειμενικότητας και της αξιοπιστίας στο έργο τους.

Η διαφάνεια και η χρηστή διαχείριση στην οικονομική αλλά και διοικητική λειτουργία του Κοινοβουλίου αντανακλά ασφαλώς στο κύρος του πολιτικού συστήματος και την αποτελεσματικότητα του κοινοβουλευτικού έργου. Ο προϋπολογισμός της Βουλής έρχεται σε μια στιγμή μεγάλης δοκιμασίας και αδιεξόδων για την ελληνική κοινωνία, μέσα από πολλαπλές κρίσεις, την υπερδεκαετή οικονομική κρίση, την πανδημία και πλέον από τη μεγάλη ακρίβεια και την ενεργειακή κρίση.

Έτσι, λοιπόν, όπως και τα προηγούμενα χρόνια, ο προϋπολογισμός κινείται αρκετά χαμηλότερα από τα 222 εκατομμύρια ευρώ του 2009, αφού μειώθηκε σταδιακά φθάνοντας τα 141,9 εκατομμύρια το 2014, δηλαδή μειώθηκε κατά 80 εκατομμύρια ευρώ. Σήμερα είναι μειωμένος κατά 73 εκατομμύρια, ποσοστό 33%, ενώ η μείωση είχε φθάσει και στο 40,1% το 2017.

Αξίζει να σημειωθεί ότι οι περικοπές αυτές ξεκίνησαν από το 2010, στα πρώτα χρόνια της κρίσης, από την παράταξή μας, με την τότε κυβέρνηση του ΠΑΣΟΚ, που αντιμετώπισε με υπευθυνότητα το πρόβλημα και δεν δίστασε να προχωρήσει σε αυτές τις περικοπές.

Παρά τα όσα λέγονται, ο προϋπολογισμός της Βουλής, στην ουσία το κόστος λειτουργίας της δημοκρατίας μας -148,9 εκατομμύρια για το 2023- αφορά σε ένα ελάχιστο ποσοστό, στο 0,215%, του συνόλου των δαπανών του κράτους, που σύμφωνα με το προσχέδιο του προϋπολογισμού για το 2023, αυτές οι δαπάνες προβλέπονται στα 69,4 εκατομμύρια ευρώ. Και αυτό το ποσοστό είναι μικρότερο έναντι του αντίστοιχου πέρυσι, που ήταν 0,224%, και από τα μικρότερα μεταξύ των χωρών που λειτουργούν επίσης με δημοκρατικό πολίτευμα.

Κυρίες και κύριοι συνάδελφοι, η δημοκρατία στη χώρα μας συνδέθηκε με την περίοδο της Μεταπολίτευσης, μια περίοδο με μεγάλες κοινωνικές αλλαγές, με ατομικές ελευθερίες, με άνοδο του βιοτικού επιπέδου για τους πολίτες, με πρόοδο και ανάπτυξη. Άντεξε και στην κρίση, παρ’ ότι τότε βγήκαν ξανά στην επιφάνεια οι λανθάνοντες κίνδυνοι από διαχρονικούς εχθρούς της.

Τα γεγονότα, όμως, που ζούμε από τον Αύγουστο και ύστερα, αυτές οι εξελίξεις μέσα από τις παράνομες παρακολουθήσεις, που ξεκίνησαν από την παρακολούθηση του κινητού του Προέδρου του ΠΑΣΟΚ, Νίκου Ανδρουλάκη, έφεραν ξανά στο προσκήνιο αυτούς τους κινδύνους. Μας υπενθύμισαν ότι δεν είναι ούτε δεδομένο, ούτε αυτονόητο κανένα κεκτημένο. Οι απειλές και οι κίνδυνοι παραμονεύουν.

Έτσι, επιβεβαιώνεται η ανάγκη για τη θωράκιση της δημοκρατίας, για την ενίσχυση των θεσμών της δημοκρατίας, αλλά και της προστασίας και της διασφάλισης των ατομικών δικαιωμάτων, των ατομικών ελευθεριών των πολιτών. Και σ’ αυτά τα ζητήματα θα πρέπει έμπρακτα να αποδεικνύουμε την αντίστοιχη πολιτική μας βούληση.

Έτσι, λοιπόν, πόσο θα κόστιζε, κύριε Πρόεδρε, ένα λογισμικό, ένας μηχανισμός για τον έλεγχο των κινητών, όλων των Βουλευτών, των πολιτικών προσώπων, είτε φέρονται ως παρακολουθούμενοι είτε όχι; Ο Πρόεδρός μας, Νίκος Ανδρουλάκης, επιβεβαιωμένο θύμα αυτής της παρακρατικής λειτουργίας, έχει κάνει συγκεκριμένη πρόταση για να μάθουμε την αλήθεια των παρακολουθήσεων από το παράνομο «Predator» ή της απόπειρας παρακολούθησης.

Στο πλαίσιο, λοιπόν, των περιθωρίων των οικονομικών της Βουλής, νομίζω ότι μπορεί να αναληφθεί το κόστος αυτό, όπως άλλωστε έχει προχωρήσει και το Ευρωκοινοβούλιο. Να είναι αυτή η απάντηση της Βουλής στο τοξικό κλίμα που δηλητηριάζει την πολιτική ζωή του τόπου μας.

Κύριε Πρόεδρε, με αυτή τη λογική είχαμε αποδεχθεί και συμφωνήσει αυξήσεις το 2020 και το 2021 και για το κόστος των δηλώσεων του «πόθεν έσχες», ακριβώς για την ενίσχυση της αξιοπιστίας των θεσμών απέναντι στους πολίτες μέσα από την αποτελεσματικότητα στη λειτουργία τους, που θα πρέπει να είναι ο στόχος και το ζητούμενο.

Πέρα από αυτά, έχουμε τις δαπάνες, όπως είπαμε και στην επιτροπή, για εξωστρεφείς δράσεις, συνεργασίες και δαπάνες κοινωνικής και πολιτιστικής προσφοράς. Όπως είχαμε τις δωρεές προς το ΕΣΥ, με κορυφαία την κάλυψη του κόστους κατασκευής πενήντα κλινών ΜΕΘ στο Νοσοκομείο Σωτηρία, μετά από την πρόταση της αείμνηστης Προέδρου της παράταξής μας τότε, Φώφης Γεννηματά, που έγινε ομόφωνα αποδεκτή και αποδεκτή και από εσάς, κύριε Πρόεδρε της Βουλής.

Αναφερθήκαμε και στην επιτροπή στις αντίστοιχες αυξημένες μεταβιβάσεις στον απολογισμό του 2021. Ως μια απλή παρατήρηση, θα ήθελα να σημειώσω ότι θα μπορούσαμε να έχουμε μια αναλυτικότερη καταγραφή ώστε να γνωρίζουμε -και όχι μόνο τα μέλη της επιτροπής, αλλά όλοι οι Βουλευτές- τις δράσεις και τους φορείς που ενισχύουμε με αυτές τους τις δαπάνες.

Επίσης, θα ήθελα να αναφέρω ότι είναι αναγκαίες οι δαπάνες για την αναβάθμιση της λειτουργίας στο Κοινοβούλιο -ψηφιακής και ηλεκτρονικής- και αντίστοιχα και για τους Βουλευτές, όπως επίσης πρέπει να αναζητηθούν περισσότεροι πόροι για την ολοκλήρωση της ενεργειακής αναβάθμισης της Βουλής και όσον αφορά στο κτήριο, αλλά και στη λειτουργία των εγκαταστάσεών του, των ηλεκτρομηχανολογικών εγκαταστάσεων, με βελτίωση των συνθηκών λειτουργίας όπως είναι ο εξαερισμός, με μικρότερες περιβαλλοντικές επιβαρύνσεις -αναφέρθηκα αναλυτικά στην επιτροπή- με στόχο πάντα και την οικονομικότερη λειτουργία, ιδιαίτερα, των συστημάτων κλιματισμού.

Όπως ανέφερα και στην αρχή και ο φετινός προϋπολογισμός, κυρίες και κύριοι συνάδελφοι, είναι σχετικά λιτός, καλύπτει τις αναγκαίες δαπάνες λειτουργίας του Κοινοβουλίου, αλλά και τις δαπάνες εκσυγχρονισμού της λειτουργίας του. Η συνετή και χρηστή διαχείρισή του, η εξοικονόμηση πόρων και η αποτελεσματική παράλληλα λειτουργία, αποτελεί ένα στοίχημα που ειδικά για το ελληνικό Κοινοβούλιο πρέπει να κερδίζεται πάντα, για να ενισχύονται το κύρος και η αξιοπιστία αυτού του κορυφαίου πολιτειακού μας θεσμού. Και δεν έχουμε λόγους να αμφιβάλλουμε γι’ αυτό.

Πριν κλείσω, θα ήθελα να εκφράσω και εδώ στην Ολομέλεια την εμπιστοσύνη μας αλλά και τις ευχαριστίες μας από την πλευρά του ΠΑΣΟΚ - Κίνημα Αλλαγής, αλλά και ο ίδιος προσωπικά, προς τις υπηρεσίες και τους υπαλλήλους της Βουλής για τη μεθοδική, ολοκληρωμένη και αναλυτική επεξεργασία και προετοιμασία των σχεδίων του προϋπολογισμού αλλά και της ορθής εκτέλεσής του και αυτό αφορά και όλες τις άλλες υπηρεσίες και το προσωπικό της Βουλής, τους συνεργάτες μας δηλαδή, που στηρίζουν το έργο μας μέσα σε δύσκολες συνθήκες για όλους. Αλλά να αναγνωρίσω και να αναγνωρίσουμε και τη θετική και αποτελεσματική συμβολή του Προέδρου της Βουλής, του κ. Τασούλα, με το δικό του κύρος σε όλη αυτή τη διαδικασία.

Κύριε Πρόεδρε, κυρίες και κύριοι συνάδελφοι, με τον σεβασμό και την ευθύνη μας απέναντι στον κορυφαίο θεσμό της δημοκρατίας μας, τον οποίο και υπηρετούμε, υπερψηφίζουμε και τον απολογισμό του 2021 μετά από το παράρτημά του και τον προϋπολογισμό του 2023 της Βουλής των Ελλήνων.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Γκόκα.

Τον λόγο τώρα έχει εκ μέρους του Κομμουνιστικού Κόμματος Ελλάδας, ο Κοινοβουλευτικός Εκπρόσωπος του κόμματος ο κ. Νίκος Καραθανασόπουλος.

Ορίστε, κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Το Κομμουνιστικό Κόμμα Ελλάδας δεν έχει καμμία αυταπάτη τόσο για το ρόλο όσο και για τη σημασία της Βουλής στο αστικό πολιτικό σύστημα, στο αστικό κράτος συνολικότερα. Νομιμοποιεί διά των εργασιών της τις ταξικές πολιτικές, οι οποίες στο βωμό των αναγκών του καπιταλιστικού κέρδους θυσιάζουν την ικανοποίηση των σύγχρονων και διευρυμένων λαϊκών αναγκών. Διαμορφώνει ένα νομικό πλαίσιο καταστρατήγησης των ατομικών αλλά και συλλογικών λαϊκών δικαιωμάτων που οδηγεί στη θωράκιση του συστήματος, αλλά και τις εξουσίες της άρχουσας τάξης. Αναπαράγει την κυρίαρχη αστική ιδεολογία, αξιοποιείται για τον εγκλωβισμό, τη χειραγώγηση, αλλά και την ενσωμάτωση των λαϊκών συνειδήσεων.

Είναι, επίσης, γνωστή η θέση του ΚΚΕ για τους Βουλευτές ότι δεν πρέπει οι αποδοχές τους, για παράδειγμα, να αποκλίνουν από τον μέσο μισθό των εργαζομένων και χωρίς ιδιαίτερα προνόμια. Άλλωστε, η αντίληψη του Κομμουνιστικού Κόμματος Ελλάδας, όπως καταγράφεται και στο πρόγραμμά του, είναι τελείως διαφορετική.

Για το Κομμουνιστικό Κόμμα Ελλάδας βάθρο της εργατικής εξουσίας -γιατί μιλάμε για το σοσιαλιστικό κράτος- είναι υποχρέωση κάθε ικανού και ικανής να εργαστεί να εργάζεται και μέσω της εργασίας του να ασκεί τα δικαιώματα και τις υποχρεώσεις του ως προς τα όργανα εξουσίας, ενώ τα ίδια τα όργανα και συνολικά το εργατικό κράτος, εξασφαλίζει σε όλους εργασία αντίστοιχη με την ειδίκευση κι επανειδίκευσή τους, ανεξάρτητα από το μορφωτικό επίπεδο, τη γλωσσική και πολιτιστική, αλλά και θρησκευτική τους κληρονομιά. Θεμέλιο της εργατικής εξουσίας είναι η παραγωγική μονάδα, η κοινωνική υπηρεσία, η διοικητική μονάδα και ο παραγωγικός συνεταιρισμός.

Στη συνέλευση των εργαζομένων θεμελιώνεται η άμεση και έμμεση εργατική δημοκρατία, η αρχή του ελέγχου της απόδοσης ευθύνης, αλλά και της ανακλητότητας των εκλεγμένων κατά τη διάρκεια της θητείας τους. Και τέλος, η ρύθμιση του χρόνου εργασίας των μελών των οργάνων γίνεται μέσα από το χώρο εργασίας τους για το συγκεκριμένο χρονικό διάστημα της εκλογής τους και ανάλογα με το μέγεθος των υποχρεώσεών τους στα όργανα. Επίσης, νομοθετικά αποκλείεται οποιοδήποτε οικονομικό προνόμιο για τους εκλεγμένους στα όργανα της εργατικής εξουσίας.

Δεύτερο σημείο που θα θέλαμε να θίξουμε, συζητώντας τον προϋπολογισμό της Βουλής για το έτος 2023, είναι ότι αυτός κατατίθεται και συζητιέται σε συνθήκες όπου έχουμε δει τη ραγδαία υποβάθμιση της θέσης της εργατικής και λαϊκής οικογένειας ως αποτέλεσμα των πολιτικών που ασκήθηκαν τα τελευταία δεκαπέντε τουλάχιστον χρόνια, με αποτέλεσμα οι εργαζόμενοι και του δημόσιου τομέα να χάσουν, τουλάχιστον, πάνω από το 40% των αποδοχών τους, αλλά επίσης όχι μόνο εξαιτίας των μνημονιακών μέτρων με τα οποία μειώθηκαν οι μισθοί και τα εργατικά τους δικαιώματα, αλλά και συνολικότερα εξαιτίας των αναγκών αναπαραγωγής του κεφαλαίου και διασφάλισης της καπιταλιστικής ανάπτυξης.

Σε αυτό ακριβώς το περιβάλλον δράσης των εργαζομένων του ιδιωτικού και του δημόσιου τομέα η ακρίβεια έρχεται να απομειώσει ακόμη περισσότερο το βιοτικό τους επίπεδο και εδώ ο προϋπολογισμός της Βουλής δεν οδηγεί στην αναπλήρωση των απωλειών που έχουμε, όχι των προηγούμενων ετών αλλά τουλάχιστον του τελευταίου έτους λόγω του υψηλού πληθωρισμού και της ακρίβειας.

Οι αυξήσεις οι οποίες περιέχονται στο κονδύλι μισθοδοσίας τόσο των αορίστου χρόνου και μονίμων όσο και του ορισμένου χρόνου, είναι πάρα πολύ μικρές: 2,5% για τους μόνιμους και αορίστου χρόνου, το οποίο είναι όμως αποτέλεσμα της μισθολογικής ωρίμανσης και των προσλήψεων και όχι της αύξησης των αποδοχών για να αντιμετωπίσουν τον πληθωρισμό και 6,7% για τους ορισμένου χρόνου που και αυτό πάει ως αποτέλεσμα μισθολογικής ωρίμανσης και προσλήψεων. Αυτό και μόνο επιβεβαιώνει ότι ο προϋπολογισμός της Βουλής αποτελεί τον προάγγελο του κρατικού προϋπολογισμού για το 2023 όπου, επί της ουσίας, κι εκεί δεν θα υπάρχουν αυξήσεις για τους μισθούς των δημοσίων υπαλλήλων που θα απομειώνει, επί της ουσίας, το πραγματικό εισόδημα των δημοσίων υπαλλήλων.

Άλλωστε, δεν είναι τυχαίο ότι ο προϋπολογισμός της Βουλής συμβαδίζει με το μεσοπρόθεσμο πρόγραμμα σταθερότητας, έχει συμβολή στην περιστολή των δαπανών και στην προσαρμογή του στα δημοσιονομικά μεγέθη που προβλέπεται από το ίδιο μεσοπρόθεσμο πρόγραμμα. Και αυτό επί της ουσίας οδηγεί ακριβώς στην επιδείνωση της θέσης της λαϊκής οικογένειας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε, με μία ακόμη παρατήρηση: Επίσης, από τα δεδομένα του προϋπολογισμού φαίνεται ότι θα αξιοποιηθούν ακόμη περισσότερο οι σχέσεις εργασίας ορισμένου χρόνου, σε βάρος του αορίστου χρόνου ή των μονίμων υπαλλήλων. Αυτό, τουλάχιστον, δείχνουν τα μεγέθη και αυτό δείχνει και η τάση των τελευταίων χρόνων. Αυτά τα δύο, δηλαδή η αύξηση του αριθμού των εργαζομένων ορισμένου χρόνου και η μη αναπλήρωση των απωλειών των εργαζομένων -και στη Βουλή αλλά και συνολικότερα του συνόλου των εργαζομένων- αποτελούν για εμάς το βασικό κριτήριο της στάσης μας απέναντι στον προϋπολογισμό της Βουλής.

Είχαμε επιφυλαχθεί στην επιτροπή. Συνήθως ως Κομμουνιστικό Κόμμα Ελλάδας ψηφίζαμε «παρών» στους προϋπολογισμούς. Σήμερα, όμως, εξαιτίας αυτών των δύο βασικών κριτηρίων, η ψήφος αυτή δεν μας καλύπτει. Έτσι, θα ψηφίσουμε κατά στον προϋπολογισμό της Βουλής για το 2023, ενώ θα ψηφίσουμε «παρών» στον απολογισμό για το έτος 2021, μία ψήφος που καθορίζεται αποκλειστικά από πολιτικά κριτήρια, από τη στιγμή που έτσι είχαμε εκφραστεί και κατά τη διάρκεια ψήφισης του προϋπολογισμού του έτους του 2021.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Καραθανασόπουλο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαεννέα μαθήτριες και μαθητές και δύο εκπαιδευτικοί συνοδοί από το 6ο Δημοτικό Σχολείο Παλλήνης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο ειδικός αγορητής της Ελληνικής Λύσης, ο κ. Αντώνης Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ πολύ, κύριε Πρόεδρε.

Αγαπητά μας παιδιά, που παρακολουθείτε τη συνεδρίαση της Ολομέλειας για τον απολογισμό, τον οικονομικό απολογισμό της Βουλής του 2021 και τον προϋπολογισμό του 2023, καλό είναι να παρακολουθείτε και οι δάσκαλοι και καθηγητές σας πολύ σωστά σάς έφεραν εδώ διότι πρέπει να μαθαίνετε τι σημαίνει Βουλή. Είναι ένα μικρό κράτος η Βουλή.

Κυρίες και κύριοι συνάδελφοι, επειδή μνημονεύσατε ορισμένοι τη χθεσινή ημέρα, θα ήθελα να πω -και θα το πω επειδή είναι και τα παιδιά εδώ- ότι πράγματι είναι μία ημέρα μνήμης, μνήμης όμως για να την τιμούμε, όχι για να την τιμωρούμε. Έγιναν έκτροπα και τα επεισόδια από ορισμένους οι οποίοι δήθεν πιστεύουν στη δημοκρατία και στην ελευθερία, αλλά ουσιαστικά πιστεύουν στην αναρχία.

Εγώ θα ήθελα να ρωτήσω, κύριε Πρόεδρε της Βουλής, το εξής: Τα εκατομμύρια τα οποία χρειάζονται τώρα για να ξαναφτιάξουμε το Αριστοτέλειο Πανεπιστήμιο Θεσσαλονίκης και όλα αυτά τα οποία έγιναν χθες, με τις χιλιάδες μολότοφ που έπεσαν, τις καταστροφές που έγιναν, ποιος θα τα πληρώσει; Θα τα πληρώσουμε όλοι μας, οι γονείς των παιδιών, τα παιδιά που δεν φταίνε σε τίποτα. Το μήνυμα της χθεσινής ημέρας που πρέπει να περάσουμε: Τιμούμε, δεν τιμωρούμε.

Πάμε τώρα στα σημερινά.

Κατ’ αρχάς πρέπει να ευχαριστήσουμε τους εργαζόμενους της Βουλής και όσους εργάστηκαν για τον απολογισμό του 2021 και για τον προϋπολογισμό του 2023. Έκαναν μία πολύ καλή δουλειά, όπως και η Ελληνική Λύση διά του τομεάρχη της, του κ. Βασίλη Βιλιάρδου, του Βουλευτή Επικρατείας, του οποίου το έργο σήμερα εγώ έρχομαι να αποδώσω.

Νομίζω ότι επειδή όλοι αυτοί οι άνθρωποι, οι υπάλληλοι της Βουλής, πολλές φορές είναι παρεξηγημένοι -«οι υπάλληλοι της Βουλής, δεν δουλεύουν», «οι υπάλληλοι της Βουλής παίρνουν πολλά λεφτά» κ.λπ.- πρέπει να πούμε και να το ακούσουν όλοι ότι οι υπάλληλοι της Βουλής ακολούθησαν το πεπρωμένο του ελληνικού λαού, των υπολοίπων Ελλήνων. Από το 2010 οι μισθοί τους έπεσαν 40%. Το ίδιο έγινε και για τους Βουλευτές, για τους οποίους πολλοί λένε διάφορα.

Εγώ, κύριε Πρόεδρε, έχω πει πολλές φορές ότι μαζί με το «πόθεν έσχες» των Βουλευτών πρέπει να υπάρχει αναρτημένο και το «πόθεν έσχες» των δικαστικών και το «πόθεν έσχες» των δημοσιογράφων για να έχουμε μια ολοκληρωμένη εικόνα. Αυτή είναι η άποψή μας.

Πράγματι υπάρχει ένα θετικό έργο από τη Βουλή και αυτό αποδίδεται πρωτίστως στον Πρόεδρο και βέβαια στους Βουλευτές και στους υπαλλήλους της Βουλής τους μισθούς των οποίων, επαναλαμβάνω, ότι πρέπει να επαναφέρουμε στην κανονικότητα. Οι περικοπές ξεκίνησαν το 2009. Ο απολογισμός της Βουλής το 2009 ήταν 220 εκατομμύρια και φτάσαμε το 2020 στα 139 εκατομμύρια και για το 2023 προβλέπονται 149, περίπου, εκατομμύρια. Η αύξηση προέρχεται κυρίως από την ωρίμανση των τακτικών αποδοχών του προσωπικού, τις νέες προσλήψεις και βέβαια τις αυξήσεις που δίνει η Κυβέρνηση. Γενικότερα πάντως πρόκειται για μία μείωση των δαπανών περίπου κατά 40%. Είναι μια πολύ μεγάλη μείωση, όπως ακριβώς έγινε και η μείωση για τους υπόλοιπους Έλληνες είτε είναι αυτοί συνταξιούχοι είτε είναι εργαζόμενοι στον ιδιωτικό ή στον δημόσιο τομέα.

Αυτό το οποίο, όμως ,κάνει εντύπωση και θέλω να το τονίσω είναι ότι, ενώ ο προϋπολογισμός της Βουλής μειώθηκε κατά 40%, δεν έγινε το ίδιο και με τις κυβερνήσεις. Και το λέω στον κ. Αλεξιάδη ο οποίος είναι έγκριτος οικονομολόγος και ήταν και στο Υπουργείο Οικονομικών. Ερώτηση κάνω σε όλους τους Υπουργούς Οικονομικών: Πώς κατορθώσαμε πάλι από τα 300, περίπου, δισεκατομμύρια που ήταν το δημόσιο χρέος το 2009 να φτάσουμε να ξεπεράσουμε τα 400 δισεκατομμύρια; Είναι μεγάλη υπόθεση. Αυτήν τη στιγμή ήδη το δημόσιο χρέος της πατρίδας μας είναι 406 δισεκατομμύρια.

Ποιος θα το πληρώσει αυτό, κυρίες και κύριοι συνάδελφοι; Θα σας πω εγώ ποιος θα το πληρώσει. Τα παιδιά που είναι πάνω και τα παιδιά των παιδιών αυτών. Και αν το ξεχρεώσουν ποτέ! Μια ζωή, λοιπόν, θα είμαστε υποταγμένοι στα μεγάλα συμφέροντα, ντόπια και ξένα, που μας οδήγησαν σε αυτή την κατάσταση, στα μνημόνια. Και δεν είναι μόνο αυτό. Το ιδιωτικό χρέος -και αυτό είναι ακόμα πιο σοβαρό- ήταν ελάχιστο το 2009 και έχει ξεπεράσει τα 400 δισεκατομμύρια πάλι. Τι γίνεται εδώ πέρα; Φτάσαμε, δηλαδή, να χρωστάνε οι Έλληνες και η πατρίδα μας 1 τρισεκατομμύριο ευρώ, κύριε Πρόεδρε. Δεν υπάρχει αυτό το πράγμα!

Δεν παράγουμε τίποτα και καλούμαστε να μεγαλώσουμε οικογένειες, παιδιά. Πώς θα παντρευτούν τα παιδιά αυτά, οι νέοι, να κάνουν παιδιά; Με το 1 τρισεκατομμύριο χρέους που τους αφήνουμε. Τους καταστρέψαμε και ευθυνόμαστε όλοι δυστυχώς. Πρέπει να κάνουμε την αυτοκριτική μας. Είναι 1 τρισεκατομμύριο ευρώ βάσει των πραγματικών πλέον στοιχείων. Δεν μπορεί να κοροϊδέψει κανείς κανέναν.

Αυτό το οποίο επίσης θέλω να πω είναι για το Ίδρυμα της Βουλής, κύριε Πρόεδρε. Είχε επιχορηγηθεί με ένα τεράστιο ποσόν για τον εορτασμό των διακοσίων ετών. Συγχαρητήρια που δεν δόθηκαν αυτά τα λεφτά όλα, έμειναν χρήματα και αυτό θα είναι υπέρ του Ιδρύματος της Βουλής των Ελλήνων, για να χρησιμοποιηθούν πάλι σε δράσεις οι οποίες πρέπει να γίνουν. Όλα με φειδώ. Πρέπει να γίνουμε όχι τσιγκούνηδες, όχι σπαγκοραμμένοι, πρέπει να μαζευτούμε, να μαζέψουμε το μυαλό μας. Ο ελληνικός λαός πεινάει, η κοινωνία μας υποφέρει και πρέπει πρώτοι εμείς να δώσουμε το παράδειγμα.

Κλείνοντας, θα ήθελα να πω και κάτι άλλο: Τα κόκκινα δάνεια έχουν γίνει βραχνάς -το λέμε όλοι εδώ πέρα- για την ελληνική οικογένεια. Το σχέδιο «ΗΡΑΚΛΗΣ» -χθεσινό είναι αυτό- η Ευρωπαϊκή Κεντρική Τράπεζα το προμοτάρει. Να συνεχιστεί, λέει, το σχέδιο «ΗΡΑΚΛΗΣ». Μα καθημερινά γίνονται πλειστηριασμοί και αν ακόμα δεν έχει ξεσηκωθεί ο ελληνικός λαός είναι θέμα χρόνου όταν χάσει την πρώτη κατοικία του. Δεν πρέπει να το επιτρέψουμε ποτέ. Η πρώτη κατοικία δεν πρέπει να γίνει βορά στα χέρια των αετονύχηδων, των κορακιών και των κάθε λογής συμφερόντων.

Επίσης, ένα άλλο που θέλω να πω και που θεωρώ ότι πρέπει να το δούμε είναι το εξής: Η ελληνική πολιτεία στην δεκαετία του ʼ90 -θα το θυμούνται οι παλιότεροι- είχε καλέσει εδώ τους Ποντίους από την πρώην Σοβιετική Ένωση, τα αδέρφια μας τα οποία έψαχναν μια πατρίδα. Ελάτε, τους έλεγαν, θα σας δώσουμε στέγη και δουλειά. Ούτε στέγη τούς έδωσαν ούτε δουλειά τους έδωσαν, κύριε Πρόεδρε.

Ακούστε τώρα την κοροϊδία τη μεγάλη: Τους είπαν, ενώ δεν ήξεραν να βάλουν την υπογραφή τους, δεν είχαν ούτε ταυτότητες ούτε τίποτα: Ελάτε να σας δώσουμε δάνεια μέχρι 60.000 ευρώ με εγγύηση του ελληνικού δημοσίου και μην στεναχωριέστε δεν θα τα πληρώσετε. Άρχισαν όμως οι δόσεις από τις τράπεζες. Πλήρωναν τις δόσεις οι άνθρωποι. Πήραν κάτι σπίτια στο Μενίδι, πήραν από δω, πήραν από εκεί. Τους έδιναν σπίτια σε περιοχές που δεν πήγαινε ούτε κατσίκι! Τέλος πάντων, τα έφτιαξαν υπομονετικά, δούλεψαν και μέχρι το 2009 πλήρωναν τις δόσεις τους. Ξαφνικά από το 2009 και μετά άρχισαν να χάνουν τις δουλειές τους, δεν μπορούσαν να ανταποκριθούν και δημιουργήθηκε μια οφειλή της τάξεως των 25 με 30 χιλιάδων από τις 60 χιλιάδες που χρώσταγαν.

Τι έγινε τώρα εκτός από να τους πιέζουν οι τράπεζες να δώσουν μηνιαίως 600 ευρώ, 580 ευρώ; Πώς να αποπληρώσει ο άλλος 600 ευρώ αυτήν την εποχή, όταν δεν έχει δουλειά ούτε αυτός ούτε η γυναίκα του και έχει και δυο-τρία παιδιά; Τώρα πέρασαν στην εφορία αυτά, κύριε Πρόεδρε. Και πλέον με τις διαταγές πληρωμής που έρχονται στα χέρια τους καταλαβαίνετε τι γίνεται με αυτούς τους ανθρώπους, οι οποίοι ήρθαν ξεριζωμένοι από την πρώην Σοβιετική Ένωση να μείνουν στη μητέρα πατρίδα και η μητέρα πατρίδα τούς πρόδωσε.

Πρέπει κάτι να κάνουμε οπωσδήποτε και να τους διαγραφεί ένα πολύ μεγάλο μέρος των δανείων, οπωσδήποτε ένα κούρεμα του κεφαλαίου και των τόκων, και βέβαια, τα υπόλοιπα ελάχιστα που θα μείνουν να μπουν σε πολλές δόσεις, πάνω από σαράντα οκτώ που τους ζητάνε, εκατόν είκοσι δόσεις ή διακόσιες σαράντα, κύριε Αλεξιάδη.

Μπράβο που το λέτε κι αυτό και νομίζω ότι πρέπει να συμφωνήσουμε όλοι εδώ μέσα. Κούρεμα ενός μεγάλου μέρους του κεφαλαίου και βέβαια, κούρεμα των τόκων των δανείων αυτών, τα οποία ήταν δάνεια που τους είχαν υποσχεθεί με εγγύηση του ελληνικού δημοσίου και τώρα θέλουν να τους πάρουν τα σπίτια. Τελεία και παύλα. Πρέπει όλοι μαζί να βάλουμε ένα χεράκι αυτοί οι άνθρωποι να μπορέσουν να κρατήσουν τα σπίτια, τα παιδιά και την οικογένειά τους.

Ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε. Τον λόγο τώρα έχει και ολοκληρώνουμε τον κύκλο των εισηγητών και ειδικών αγορητών με την ειδική αγορήτρια του ΜέΡΑ25, τη Μαρία Απατζίδη.

Έχει ζητήσει τον λόγο στη συνέχεια ο κ. Βρούτσης ως Κοινοβουλευτικός Εκπρόσωπος.

Κύριε Ζαχαριάδη, θα θελήσετε τον λόγο;

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ναι, μετά τον κ. Βρούτση για λίγο.

**ΠΡΟΕΔΡΕΥΩΝ (Αθανάσιος Μπούρας):** Και θα κλείσει ο Πρόεδρος της Βουλής, μετά τις τοποθετήσεις και των Κοινοβουλευτικών Εκπροσώπων.

Κυρία Απατζίδη, έχετε τον λόγο.

**ΜΑΡΙΑ ΑΠΑΤΖΙΔΗ:** Σας ευχαριστώ πολύ, κύριε Πρόεδρε.

Κύριε Πρόεδρε της Βουλής, αυτό που θα έπρεπε, νομίζω, να συζητήσουμε εδώ, πέρα από τον προϋπολογισμό και τον απολογισμό, είναι τι θα κάνουμε με αυτούς τους ανθρώπους, με τους εργαζόμενους, που θεωρούμε ότι όντως έχουν συμβάλει σοβαρά στο έργο και κάποιοι από αυτούς να μπορούν να έχουν και μέλλον, να μη φοβούνται κάθε φορά που αλλάζουν οι κυβερνήσεις, η εκάστοτε εξουσία, και να μονιμοποιηθούν. Αυτό νομίζω ότι θα ήταν καλό να συμβεί, γιατί αυτοί οι άνθρωποι πραγματικά συμβάλλουν και βοηθάνε και όλους εμάς που είμαστε Βουλευτές και αντίστοιχα, την εκτελεστική εξουσία με το έργο της.

Ο προϋπολογισμός της Βουλής περιέχει διαφόρων ειδών δαπάνες ενός μη κερδοσκοπικού ιδρύματος: προμήθειες υλικών, οικοσκευής, αναλώσιμων, λοιπού εξοπλισμού, όπως, λόγου χάριν, υπολογιστές, κλιματιστικά κ.λπ., πάγια έξοδα τα οποία έχουν αυξηθεί, όπως γνωρίζουμε -και ο Πρόεδρος φροντίζει γι’ αυτό- για την ενέργεια, την ύδρευση, τις τηλεφωνικές επικοινωνίες, ενοίκια και φυσικά αμοιβές για τις υπηρεσίες. Προβλέπονται επίσης πιστώσεις που προορίζονται για να προβάλλουν το έργο της Βουλής και να συμβάλλουν στην προώθηση εθνικών, κοινωνικών και πολιτιστικών σκοπών.

Προωθείται έτσι ο στόχος για μια συνολική αναβάθμιση της Βουλής και ένα γενναίο άνοιγμα προς την κοινωνία, προς τα σύγχρονα προβλήματα που είναι πολλά, το νέο επιστημονικό δυναμικό, τις ιδιαίτερες κοινωνικές και πολιτιστικές ευαισθησίες, μέσα στο περιβάλλον της κρίσης και των επιπτώσεών της στο κοινωνικό σύνολο.

Επίσης, ενισχύονται πρωτοβουλίες κοινοβουλευτικής διπλωματίας και αυτό μας χαροποιεί ιδιαίτερα και ανάπτυξη πολύπλευρων διεθνών σχέσεων. Επιπλέον όλων αυτών, έχουμε την αντιμετώπιση της πανδημίας του κορωνοϊού, με τον οποίο νομίζω ότι δεν έχουμε τελειώσει, δεν έχει εξαλειφθεί. Έχουμε φτάσει, όπως πάρα πολύ καλά γνωρίζουμε, στους τριάντα τέσσερις χιλιάδες νεκρούς.

Οπότε, για εμάς χρειάζονται ψηφιακά μέσα, για να είναι ασφαλείς κατ’ αρχάς και οι εργαζόμενοι αλλά και όλοι εμείς εδώ, εφαρμογές τεχνολογίας, πληροφορίας και επικοινωνίας, καθώς και διοικητική υποστήριξη του βουλευτικού Σώματος με τις καλύτερες μεθόδους οργάνωσης και διοίκησης.

Στο σημείο αυτό θέλουμε να προχωρήσουμε όμως και σε ένα πολιτικό σχόλιο, όπως κάνουμε πάντοτε σε αυτή τη διαδικασία. Η ετήσια δαπάνη για τη λειτουργία του Κοινοβουλίου, στην οποία συμπεριλαμβάνονται και οι βουλευτικές αποδοχές, χρησιμοποιείται κυρίως από μέρους μιας νεοφιλελεύθερης άκρας Δεξιάς ως έμμεσο όχημα για να διαβρωθεί η νομιμοποίηση του Κοινοβουλίου στη συνείδηση των πολιτών.

Η γενική λογική είναι: «η Βουλή μάς κοστίζει, δεν την έχουμε ανάγκη». Σε αυτό όμως υποκρύπτεται η λογική ότι αυτό που μας κοστίζει και δεν το έχουμε ανάγκη είναι πραγματικά η δημοκρατία. Μια μελέτη, όμως, της ετήσιας δαπάνης δείχνει ότι αποτελεί ελάχιστο ποσοστό του ΑΕΠ μας, το οποίο σε κάθε περίπτωση νομίζω ότι χρειάζεται ώστε να λειτουργούν σωστά οι δημοκρατικοί θεσμοί. Οπότε, εμείς ως ΜέΡΑ25 είμαστε σε γενικές γραμμές υπέρ σε αυτή.

Οι προκλήσεις της κρίσης καθιστούν συγκυριακά απαραίτητη την εξωστρέφεια της Βουλής με το χορηγικό πρόγραμμα για την ικανοποίηση αιτημάτων νομικών προσώπων, φορέων, εκπαιδευτικών ιδρυμάτων και προσφυγικών δομών. Η Βουλή όμως δεν υφίσταται για να υποκαθιστά τις δημόσιες δομές, το κράτος πρόνοιας και τις εν γένει συνταγματικές υποχρεώσεις της πολιτείας. Υφίσταται για να νομοθετεί, αλλά και να ελέγχει ότι η εκάστοτε εξουσία κάνει καλά τη δουλειά της με τρόπο σύννομο και κοινωνικά βέλτιστο.

Βεβαίως πρέπει να έχουμε πάντα υπ’ όψιν μας ποιος είναι ο στόχος. Η στόχευση ασφαλώς είναι η μέγιστη ικανοποίηση των αναγκών για την εύρυθμη λειτουργία του Κοινοβουλίου με το μικρότερο δυνατό κόστος, αλλά χωρίς καμμία έκπτωση στις απαραίτητες δημοκρατικές λειτουργίες. Αυτό απαιτεί διαφάνεια στις συμβάσεις με τους προμηθευτές, δηλαδή ανάρτησή τους στην Κοινοβουλευτική Διαφάνεια.

Ταυτόχρονα, το Κοινοβούλιο οφείλει να χρηματοδοτεί εκπαιδευτικά προγράμματα, δράσεις, παρεμβάσεις και δρώμενα που καλλιεργούν τη συμμετοχή των πολιτών στο δημοκρατικό πολίτευμα.

Σύμφωνα με τα παραπάνω, εμείς, ως ΜέΡΑ25, είμαστε επικριτικοί ως προς τη γενικότερη στάση της Κυβέρνησης, της κυβερνώσας παράταξης, στο ζήτημα αυτό και γι’ αυτό θα ψηφίσουμε «παρών».

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Απατζίδη.

Τον λόγο τώρα έχει ο Κοινοβουλευτικός Εκπρόσωπος της Νέας Δημοκρατίας κ. Γιάννης Βρούτσης.

**ΙΩΑΝΝΗΣ ΒΡΟΥΤΣΗΣ:** Θα μιλήσω από το έδρανο. Θέλω να ξεκινήσω λέγοντας ότι θεωρώ ότι είναι μια πολύ ευχάριστη συγκυρία να συζητάμε σήμερα τον προϋπολογισμό και τον απολογισμό και προσωπικά για μένα μιας Βουλής που ολοκληρώνει το έργο της, καθότι η επόμενη Βουλή θα είναι μια νέα Βουλή μετά τις εκλογές το 2023.

Σήμερα, κύριε Πρόεδρε και κύριε Πρόεδρε Κωνσταντίνε Τασούλα, έχετε την τιμητική σας, καθότι ο προϋπολογισμός και ο απολογισμός της Βουλής είναι ο καθρέφτης της λειτουργίας του Κοινοβουλίου μας.

Και γι’ αυτό το κείμενο το οποίο έρχεται με τα οικονομικά στοιχεία της διαχείρισης της Βουλής πρέπει να είστε ιδιαίτερα χαρούμενος, κύριε Πρόεδρε, καθότι αντιμετωπίζεται με μια ευρεία συναίνεση και αυτό είναι πολύ θετικό. Και η πλευρά του ΣΥΡΙΖΑ, της Αξιωματικής Αντιπολίτευσης, και της ελάσσονος αντιπολίτευσης και η πλειοψηφία των κομμάτων συντριπτικά ψηφίζουν τον απολογισμό και τον προϋπολογισμό της Βουλής.

Και αυτό είναι ιδιαίτερα θετικό, διότι υπάρχουν και σημεία στα οποία συγκλίνουμε και εδώ το θέμα της λειτουργίας της Βουλής, των δαπανών και της μορφής με την οποία λειτούργησε όλο αυτό το διάστημα η Βουλή, καθώς βρίσκει μια ευρεία συναίνεση και αποδοχή όχι μόνο στα οικονομικά στοιχεία αλλά κυρίως στο πρόσωπό σας, στη λειτουργία σας, στη συμπεριφορά σας, γιατί όλα αυτά, η λειτουργία της Βουλής, συμπυκνώνει τις δράσεις και τις «πολιτικές» που ακολουθήσατε ως Πρόεδρος της Βουλής και εσείς και το Προεδρείο.

Κρατάμε στα χέρια μας, κύριε Πρόεδρε, όλα εκείνα τα απαραίτητα κείμενα τα οποία οι υπηρεσίες οικονομικών της Βουλής φρόντισαν να τα έχουμε έγκαιρα, να συζητήσουμε για τη λειτουργία των οικονομικών στοιχείων, την απεικόνισή τους, τον προϋπολογισμό δαπανών της Βουλής του 2023, τον απολογισμό του 2021, φυσικά την έκθεση του Ελεγκτικού Συνεδρίου, των ορκωτών που επιβεβαιώνουν την ορθότητα των στοιχείων, επαληθεύουν τη διαφάνεια με την οποία λειτούργησε η Βουλή και τη νομιμότητα, διότι αυτό εξετάζουμε σήμερα.

Ο προϋπολογισμός της Βουλής δεν είναι αναπτυξιακός ή υφεσιακός προϋπολογισμός. Είναι ένας προϋπολογισμός που καθρεφτίζει μόνο τη λειτουργία του οργάνου που λέγεται Βουλή των Ελλήνων, δηλαδή αυτό που λέγεται «πυρήνας» και «καρδιά» της δημοκρατίας.

Ο απολογισμός της Βουλής του 2021 έχει δαπάνες 142.500.000 ευρώ, ενώ ο προϋπολογισμός για το 2023 είναι 148.900.000 ευρώ. Γιατί αυτή η αύξηση; Λογοδοτούμε στον ελληνικό λαό. Είναι ο πληθωρισμός, είναι το κόστος των δαπανών και οι εκλογές οι οποίες θα προκύψουν το 2023. Άρα είναι απόλυτα μέσα στο πλαίσιο.

Τι αξίζει να δούμε, κυρίες και κύριοι συνάδελφοι; Είχα την τιμή στο παρελθόν, όπως ο κ. Υψηλάντης σήμερα, ο φίλος μου ο Βασίλης από τα Δωδεκάνησα, με την εξαιρετική τοποθέτησή του που ανέλυσε και παρέθεσε όλα τα οικονομικά στοιχεία της Βουλής, να είμαι εισηγητής σε αντίστοιχη διαδικασία απολογισμού της Βουλής.

Πιστεύω ότι σε αυτή τη συνεδρίαση, κύριε Πρόεδρε, αξίζει ο ελληνικός λαός να ακούσει δυο-τρία νούμερα που πρέπει να τα κρατήσει και καλό θα είναι αυτά τα νούμερα, που είναι ελάχιστα, όπως θα τα πω τώρα, να τα συγκρατούμε όλοι στο μυαλό μας.

Η πεμπτουσία της λειτουργίας του πολιτεύματός μας, κύριε Πρόεδρε, είναι η δημοκρατία και η δημοκρατία βρίσκεται σε αυτό εδώ το κτήριο, που λέγεται Βουλή των Ελλήνων. Η Βουλή των Ελλήνων για να λειτουργήσει έχει ένα κόστος, μια δαπάνη, εγώ το λέω «πόσο κοστίζει η λειτουργία της δημοκρατίας». Για να βρούμε αυτό το στοιχείο θα κάνουμε μια απλή σύγκριση των στοιχείων των δαπανών της Βουλής με του κρατικού προϋπολογισμό του αντίστοιχου έτους 2021. Και αναφέρομαι συγκεκριμένα: Η Βουλή απολογιστικά το 2021 έχει, όπως περιγράφονται και στα στοιχεία, δαπάνες 142.500.000. Η Προεδρία της Δημοκρατίας 3.766.000, ενώ η Προεδρία της Κυβέρνησης 31.251.000. Δηλαδή το σύνολο δαπανών λειτουργίας της δημοκρατίας μας είναι 177.517.000.

Ερχόμαστε τώρα αυτό να το συγκρίνουμε με το σύνολο των δαπανών απολογιστικά του 2021, που είναι περίπου 68 δισεκατομμύρια ευρώ. Άρα προκύπτει ένα νούμερο το οποίο πρέπει να συγκρατούμε όλοι, ότι το κόστος της δημοκρατίας στην Ελλάδα είναι 2,6 τοις χιλίοις του κρατικού προϋπολογισμού. Θα το ξαναπώ, 2,6 τοις χιλίοις του κρατικού προϋπολογισμού. Αυτή είναι η λειτουργία της δημοκρατίας μας και αυτό είναι το κόστος της.

Από εκεί και πέρα, κύριε Πρόεδρε, θα σας δώσω για άλλη μια φορά συγχαρητήρια για τη λειτουργία συνολικά για αυτά τα τέσσερα χρόνια, γιατί στην επόμενη Βουλή εύχομαι να είστε πάλι Πρόεδρος της Βουλής. Αυτή είναι η λειτουργία της δημοκρατίας μας, με απόλυτη διαφάνεια και νομιμότητα.

Συγχαρητήρια και στους υπαλλήλους, που κάθε φορά αποδίδουμε για τη λειτουργία συνολικά της Βουλής και συγχαρητήρια για το έργο το οποίο κάνετε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Βρούτση.

Προτού δώσω τον λόγο στον κ. Ζαχαριάδη, θα μου επιτρέψετε να κάνω μια ανακοίνωση.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, δεκαπέντε μαθήτριες και μαθητές και δύο συνοδοί εκπαιδευτικοί από το 23ο Δημοτικό Σχολείο Κερατσινίου.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Επίσης να πω ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα έξι μαθήτριες και μαθητές και δύο συνοδοί εκπαιδευτικοί από το 1ο Γυμνάσιο Κορωπίου.

Σας καλωσορίζουμε και σας ευχόμαστε καλή πρόοδο.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο Κοινοβουλευτικός Εκπρόσωπος του ΣΥΡΙΖΑ - Προοδευτικής Συμμαχίας κ. Κωνσταντίνος Ζαχαριάδης.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Πρόεδρε, σας ευχαριστώ.

Αναφέρθηκε σωστά ο Κοινοβουλευτικός Εκπρόσωπος της Νέας Δημοκρατίας κ. Βρούτσης στο κόστος της δημοκρατίας. Θέλω να πω ότι οι δημοκρατίες, η δημοκρατία -και στην Ελλάδα και στην Ευρώπη και όπου υπάρχει- είναι το πιο αποτελεσματικό και το πιο «οικονομικό» σύστημα λειτουργίας, όχι γιατί έχει λιγότερες δαπάνες σε σχέση με τα αυταρχικά ή τα τυραννικά καθεστώτα, αλλά γιατί, λόγω της διαφάνειας, λόγω της κοινωνικής λογοδοσίας, λόγω της εναλλαγής, λόγω του ελέγχου, μπορεί να γνωρίζει ένα ευρύτερο σώμα και να υπάρχει στο τέλος της ημέρας κοινωνική νομιμοποίηση για τις όποιες κινήσεις και τις όποιες δαπάνες γίνονται.

Γι’ αυτό οι δημοκρατίες πρέπει να έχουν αξιοπρέπεια στον τρόπο με τον οποίο λειτουργούν. Γι’ αυτό πρέπει να είναι οριοθετημένες από οικονομικά και κάθε άλλου είδους συμφέροντα. Γι’ αυτό έχουμε τη θεσμική και την πολιτική ευθύνη σαράντα εννέα χρόνια και μία μέρα μετά την εξέγερση του Πολυτεχνείου να μιλήσουμε για το περιεχόμενο της δημοκρατίας μας, για τη λειτουργία της δημοκρατίας μας και πώς θα μπορέσουμε αυτά τα οποία βρήκαμε και παραλάβαμε από τις προηγούμενες γενιές να τα πάμε παρακάτω.

Σήμερα με ευρεία κοινοβουλευτική συναίνεση ψηφίζουμε τον προϋπολογισμό της Βουλής. Όμως, κύριε Πρόεδρε, θέλω να πω κάτι το οποίο μας απασχολεί και θα μας απασχολήσει ακόμα περισσότερο τους επόμενους μήνες. Βρισκόμαστε στο μάτι του κυκλώνα μιας απρόβλεπτης και δυσμενούς διεθνούς συνθήκης, με τον πληθωρισμό, με τον πόλεμο, που δημιουργεί εκρηκτική οικονομική κρίση και εκρηκτική οικονομική πίεση.

Πρέπει να δούμε και στη Βουλή -όχι ξέχωρα από το τι γίνεται στον δημόσιο τομέα, όχι ξέχωρα από το τι γίνεται στον ιδιωτικό τομέα- το μέγεθος και το κόστος της εργασίας στον οικονομικό κύκλο. Τα προηγούμενα χρόνια -και λόγω της χρεοκοπίας της χώρας και λόγω των προσπαθειών που κάνανε όλες οι κυβερνήσεις, άλλες με μεγαλύτερη επιτυχία, άλλες με λιγότερη επιτυχία- το μέγεθος της εργασίας και του εργαζόμενου στον οικονομικό κύκλο μίκρυνε θεαματικά.

Είναι ντροπή, και το λέω στη Βουλή, και για τον ιδιωτικό τομέα και για τον δημόσιο τομέα και για τη Βουλή των Ελλήνων, να έρχεται ο χειμώνας του 2022-2023 και οικογένειες με δύο εργαζόμενους, που μπορεί να είναι ο ένας στη Βουλή και ο άλλος στον ιδιωτικό τομέα, ο ένας στον δημόσιο τομέα και ο άλλος στον ιδιωτικό τομέα, ο ένας στο δημόσιο και ο άλλος στη Βουλή, να έχουν αβεβαιότητα για το αν μπορούν να τα βγάλουν πέρα. Αυτό δεν είναι αποδεκτό για δημοκρατικά οργανωμένη πολιτεία.

Βλέπω, και σωστά και συμφωνώ και μπράβο σας, ότι συνεχίζετε τις πράσινες μεταρρυθμίσεις στο κτήριο της Βουλής που είχε αρχίσει η προηγούμενη διοίκηση, με τον Πρόεδρο Βούτση. Και σωστά και μπράβο σας και έτσι πρέπει να ακολουθήσει και ευρύτερα το δημόσιο και ο ιδιωτικός τομέας, με προγράμματα ενίσχυσης, παρέμβασης από το κράτος, από το Ταμείο Ανάκαμψης.

Βλέπω, και σωστά και μπράβο σας, ότι αυτά τα τρία χρόνια -παρά την πανδημία- κάνατε μια μεγάλη προσπάθεια εξωστρέφειας της Βουλής για την ιστορική μνήμη, τον αγώνα ενάντια στη λήθη, και όλα αυτά έγιναν σε συνεργασία και με ευρεία συναίνεση και μέσα από τη Διάσκεψη των Προέδρων της Βουλής.

Θέλω όμως να σας επισημάνω ότι δεν γίνεται να υπάρχουν άνθρωποι μέσα στη Βουλή των Ελλήνων που να εργάζονται, διότι δεν υπάρχει δημοκρατία χωρίς Βουλή και δεν υπάρχει Βουλή χωρίς εργαζόμενους της Βουλής, οι οποίοι να έχουν χάσει το ένα τρίτο της μισθολογικής τους δύναμης λόγω της πληθωριστικής πίεσης και της ακρίβειας το τελευταίο έτος. Πρέπει να δούμε πάρα πολύ σοβαρά αυτό το ζήτημα, σε συνέχεια και σε συνεννόηση με το τι γίνεται στους εργαζόμενους όλης της χώρας.

Η δική μας παράταξη, ο δικός μας χώρος είναι αυτός που προσπαθεί να στηρίξει και να εκπροσωπήσει τον εργαζόμενο, τα αιτήματά του, μέχρι εκεί που πραγματικά μπορεί να φτάσει η δύναμη της οικονομίας και του προϋπολογισμού. Και είμαστε απέναντι πάντα σε κάθε κοινωνικό κανιβαλισμό και έναν ανταγωνισμό που μπορεί να στοχοποιεί εργαζόμενους από τη μία ή την άλλη ομάδα.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Και αυτοματισμό.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ναι, και αυτοματισμό.

Νομίζω ότι έχουν γίνει μεγάλα βήματα τα τελευταία δέκα χρόνια, και στο επίπεδο της αξιοκρατικής συγκρότησης και λειτουργίας της Βουλής, και σε αυτό έχουν συμβάλει, εγώ λέω, σε μεγαλύτερο βαθμό η δική μας διακυβέρνηση αλλά όλα τα κόμματα τα οποία κυβέρνησαν τα χρόνια αυτά και νομίζω ότι έτσι πρέπει να προχωρήσουμε.

Ο κοινοβουλευτισμός, η δημοκρατία, η πολιτική εναλλαγή επιβάλλει, τουλάχιστον στο επίπεδο της Βουλής, σε θέματα τα οποία είναι κεκτημένα του πολιτικού μας συστήματος στην Γ΄ Ελληνική Δημοκρατία, να μπορούμε να έχουμε πολιτική επικοινωνία πολιτική συνεννόηση και βεβαίως οριοθετημένη πολιτική αντιπαράθεση και σύγκρουση με επιχειρήματα εκεί που έχουμε διαφωνίες.

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Πριν πάρει τον λόγο για να κλείσει τη συνεδρίαση ο Πρόεδρος της Βουλής των Ελλήνων κ. Τασούλας, θα δώσουμε τον λόγο στη Βουλευτή της Νέας Δημοκρατίας κ. Άννα Μάνη - Παπαδημητρίου.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ:** Ευχαριστώ, κύριε Πρόεδρε.

Κύριε Πρόεδρε της Βουλής των Ελλήνων, κυρίες και κύριοι συνάδελφοι, αγαπητά παιδιά, καλώς ήρθατε.

Η Ολομέλεια καλείται σήμερα να εγκρίνει τον προϋπολογισμό των δαπανών της Εθνικής Αντιπροσωπείας για το 2023 αλλά και τον απολογισμό του 2021, τόσο για τη Βουλή όσο και για το Ίδρυμα για τον Κοινοβουλευτισμό και τη Δημοκρατία, στοιχεία που έχουν ήδη αρμοδίως εγκριθεί από το ανώτατο δικαστήριο, το Ελεγκτικό Συνέδριο.

Πρόκειται για μια σημαντική κοινοβουλευτική διαδικασία, που αφ’ ενός διασφαλίζει την ορθή νομοθετική λειτουργία της πολιτείας από το ελληνικό Κοινοβούλιο, βασικό πυλώνα του δημοκρατικού πολιτεύματος και εγγυητή του Συντάγματος, και αφ’ ετέρου επιβεβαιώνει τη χρηστή διοίκηση και την απαιτούμενη διαφάνεια ως προς το κόστος των υπηρεσιών του.

Προτού υπεισέλθω σε επιμέρους στοιχεία, θα ήθελα κατ’ αρχάς να συγχαρώ το Γραφείο Προϋπολογισμού της Βουλής κι όλες τις αρμόδιες διευθύνσεις για την εξαιρετική δουλειά που έκαναν για ακόμη μια χρονιά, ώστε να καταστεί δυνατή η άκρως αναλυτική, εξονυχιστική και εμπεριστατωμένη παρουσίαση των οικονομικών στοιχείων της Βουλής για το ερχόμενο έτος.

Κυρίες και κύριοι συνάδελφοι, ο προϋπολογισμός της Βουλής για το 2023 καταρτίζεται σε μια περίοδο διεθνούς ενεργειακής και οικονομικής κρίσης. Ως εκ τούτου η αύξηση που εμφανίζει σε σχέση με το προηγούμενο έτος οφείλεται κυρίως στις ανατιμήσεις αγαθών και υπηρεσιών, λόγω του υψηλού πληθωρισμού, στο υψηλό κόστος ενέργειας, αλλά και σε δαπάνες που σχετίζονται με την υποδοχή του νέου Σώματος της Βουλής, καθώς το 2023, όπως όλοι γνωρίζουμε, είναι έτος εκλογών. Σε κάθε περίπτωση, όμως, παραμένει μειωμένος κατά 40% σε σχέση με το παρελθόν.

Όμως, αυτό στο οποίο θα ήθελα πραγματικά να σταθώ και να συγχαρώ θερμά τον Πρόεδρο της Βουλής κ. Κωνσταντίνο Τασούλα είναι μια σειρά δράσεων εξωστρέφειας του ελληνικού Κοινοβουλίου αλλά και της Βιβλιοθήκης της Βουλής που προωθούνται και το επόμενο έτος, αναδεικνύοντας τον ιστορικό και πολιτιστικό πλούτο της Βουλής και μετουσιώνοντάς τον σε γνώση για όλους τους πολίτες της χώρας. Δράσεις εξωστρέφειας, τις οποίες κι εγώ ως Πρόεδρος της Επιτροπής Βιβλιοθήκης της Βουλής και οι συνάδελφοί μου, όλοι, μέλη της επιτροπής στηρίξαμε και ενθαρρύναμε.

Αναφέρω επιγραμματικά τα εξής: Την ψηφιοποίηση σημαντικών τμημάτων των βιβλιακών και αρχειακών συλλογών της Βιβλιοθήκης της Βουλής, προκειμένου να διαφυλαχθούν από τη φθορά του χρόνου και να καταστούν προσβάσιμα στο ευρύτερο κοινό, μέσω ενός σύγχρονου αποθετηρίου βασισμένου σε λογισμικό ανοικτής πρόσβασης. Τη δημιουργία διαδικτυακού τόπου, ο οποίος θα περιλαμβάνει όλο το υλικό των εκθέσεων καθώς και εκπαιδευτικές δραστηριότητες για τα σχολεία, ώστε ο πλούτος των εκθέσεων να φτάνει σε κάθε γωνιά της ελληνικής επικράτειας ακόμα και στο πιο απομακρυσμένο σημείο. Την παραγωγή ακουστικών βιβλίων και ψηφιακών ηχητικών διαλέξεων, καθώς και ειδικά προσαρμοσμένων εκπαιδευτικών προγραμμάτων και ξεναγήσεων, ώστε να έχουν ίσες ευκαιρίες στη γνώση και την πληροφόρηση και οι συμπολίτες μας με περιορισμένη ή χωρίς όραση.

Παράλληλα θα ήθελα να χαιρετίσω κι όσες δράσεις συνεχίζονται το 2023 και δεν επιβαρύνουν τον προϋπολογισμό της Βουλής, καθότι χρηματοδοτούμενες από το ΕΣΠΑ, το Πράσινο Ταμείο αλλά και άλλες πηγές και αξιοποιώντας κάθε διαθέσιμο πόρο και αυτό είναι και προς τιμήν των αρμοδίων υπηρεσιών. Ξεχωρίζω την πολύ σημαντική πρωτοβουλία για την αποκατάσταση του ιστορικού κτηρίου του Μεγάρου της Βουλής που είναι ήδη σε εξέλιξη, αλλά και για την ενεργειακή αναβάθμισή του, με στόχο τη μείωση κατανάλωσης ενέργειας κατά τουλάχιστον 36%.

Και φυσικά ως Πρόεδρος της Επιτροπής Βιβλιοθήκης της Βουλής θέλω να εξάρω, κύριε Πρόεδρε, τις πρωτοβουλίες για την αποκατάσταση του ιστορικού και διατηρητέου κτηρίου ιδιοκτησίας της Βουλής, με σκοπό την επαναστέγαση της Μπενακείου Βιβλιοθήκης, έργο το οποίο συμβασιοποιήθηκε και ήδη εκτελείται, το master plan για την αξιοποίηση του πρώην δημοσίου καπνεργοστασίου στο πλαίσιο ΕΣΠΑ 2021 - 2027 αλλά και το προαναφερθέν έργο της ψηφιοποίησης τεκμηρίων της Βιβλιοθήκης της Βουλής, το οποίο επίσης συμβασιοποιήθηκε και αναμένεται να ολοκληρωθεί σε δύο χρόνια.

Τέλος δεν θα μπορούσα να παραλείψω και μια σειρά δράσεων που προάγουν το ελληνικό Κοινοβούλιο σε διεθνές επίπεδο. Αναφέρομαι στη μελέτη και την κατασκευή της μόνιμης ελληνικής έκθεσης στο Κρατικό Μουσείο του Άουσβιτς Μπίρκεναου που αναμένεται να ολοκληρωθεί μέσα στο 2023, αλλά και στην καταλογογράφηση της Βιβλιοθήκης της Χάλκης, σε συνεργασία με το Πατριαρχείο Κωνσταντινουπόλεως και την υπογραφή σχετικών μνημονίων.

Και φυσικά αξίζουν πολλά συγχαρητήρια σε όλους τους συντελεστές των δύο σπουδαίων ιστορικών και επετειακών εκθέσεων της Βουλής. Και η έκθεση «Αντικρίζοντας την ελευθερία! Στη Βουλή των Ελλήνων δύο αιώνες μετά», για τα διακόσια χρόνια από την Ελληνική Επανάσταση και αυτή για τη Μικρασιατική Καταστροφή με τίτλο: «Ιστορίες επιβίωσης, Μικρασιάτες πρόσφυγες και εργασία στις νέες πατρίδες», η οποία θα εγκαινιαστεί τις επόμενες ημέρες στο Καπνεργοστάσιο και θα λειτουργήσουν καθ’ όλη τη διάρκεια του 2023 υποδεχόμενες πλήθος επισκεπτών.

Πρόκειται για πρωτοβουλίες και δράσεις που αναβαθμίζουν συνολικά το Κοινοβούλιό μας και το καθιστούν, πέρα από βασικό θεσμό της δημοκρατίας, κιβωτό της ιστορικής και πολιτιστικής κληρονομιάς του τόπου μας.

Ψηφίζω τον προϋπολογισμό της Βουλής για το 2023, έναν προϋπολογισμό με έντονο ιστορικό και πολιτιστικό πρόσημο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Μάνη - Παπαδημητρίου.

Τον λόγο τώρα έχει ο Πρόεδρος της Βουλής των Ελλήνων, κ. Κωνσταντίνος Τασούλας.

Κύριε Πρόεδρε, έχετε τον λόγο.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Κυρίες και κύριοι συνάδελφοι, συζητούμε σήμερα εδώ στην Ολομέλεια της Βουλής, αφού υπήρξε η προεργασία στην αρμόδια Επιτροπή Οικονομικών του Σώματος, τον απολογισμό οικονομικού έτους 2021 και τον προϋπολογισμό του επόμενου έτους, του 2023, του εθνικού Κοινοβουλίου.

Είναι αντιληπτό ότι η επικαιρότητα, πολλές φορές, ξεπερνάει τη θεματική της ημερησίας διατάξεως και αντιλαμβάνεται κάποιος πως δεν είναι τόσο εκτυφλωτικά τα φώτα του προϋπολογισμού της Βουλής, ώστε να μας τυφλώσουν από άλλους πειρασμούς, οπότε αντιλαμβάνομαι ότι συζητάμε εδώ σήμερα ή ακούστηκαν απόψεις για θέματα της τρέχουσας πολιτικής επικαιρότητας, για θέματα ιστορικά, για θέματα που έχουν να κάνουν με τις πολιτικές μας αντιπαραθέσεις.

Ωστόσο, αυτό που μένει -για να μείνω στο θέμα του προϋπολογισμού- είναι ότι η Βουλή δεν είναι μόνο ένα οχυρό, το οποίο τα κόμματα το αντιλαμβάνονται κάθε φορά που έχουμε εκλογές πως πρέπει να «καταληφθεί», αλλά είναι και μια διαρκής διοικητική μηχανή, η οποία δουλεύει με τρόπο αξιοπρεπέστατο, γόνιμο και παραγωγικό. Κι εφόσον οι διοικήσεις της Βουλής αντιλαμβάνονται τον ρόλο τους ως σκυταλοδρόμων και τη φιλοδοξία τους όχι ανατρεπτική, αλλά φιλοδοξία να πάνε τη σκυτάλη λίγο πιο πέρα από εκεί που την παρέλαβαν, τότε μπορεί όντως η Βουλή -αν κανείς σταθεί και την αντικρίσει αντικειμενικά και ψύχραιμα- να αποτελεί -όπως εγώ πιστεύω ότι αποτελεί- διαχρονικά -και το λέω με κεφαλαία γράμματα- έναν αξιόλογο διοικητικό μηχανισμό, ο οποίος παράγει πολύπλευρο έργο, πέραν του ιστορικού έργου, του σημαντικού έργου -και συνταγματικά και συγκυριακά- της ανάδειξης του πολιτεύματός μας, της στέγασης -συμβολικά και κυριολεκτικά- του πολιτεύματός μας, πέραν δηλαδή της εξυπηρετήσεως του νομοθετικού έργου και του κοινοβουλευτικού ελέγχου.

Στο σημείο αυτό οφείλω και επωνύμως να ευχαριστήσω την κ. Ζωή Χονδρογιάννη, την κ. Μάνου, τον κ. Παναγουλέα, τους παρακαθήμενους υπαλλήλους της Βουλής από τις διοικητικές και οικονομικές υπηρεσίες, από το Ίδρυμα της Βουλής, οι οποίοι εγκαίρως -και να ξέρετε ότι είναι τεράστιο επιχείρημα στη ζωή το εγκαίρως και στη διοίκηση- προετοίμασαν και φέτος το ατίθασο και πολύπλοκο υλικό του προϋπολογισμού της Βουλής, εις τρόπον ώστε σήμερα εμείς να μπορούμε με άνεση να το συζητούμε, με άνεση να τοποθετούμεθα, με άνεση να το στηρίζουμε, ώστε να παραδώσουμε στην επόμενη Βουλή, τη Βουλή που θα προκύψει από τις εκλογές του 2023, έναν καλοδουλεμένο μηχανισμό, ο οποίος θα απαιτήσει από την νέα Βουλή να συνεχιστεί το έργο του και να βελτιωθεί έτι περαιτέρω.

Κυρίες και κύριοι συνάδελφοι, η εικόνα των δαπανών του Κοινοβουλίου, όντως, είναι όπως το είπε ο κ. Βρούτσης εν σχέσει με τις συνολικές αντίστοιχες δαπάνες του κράτους. Είναι με το ζόρι -εγώ δεν βάζω μέσα την Προεδρία της Δημοκρατίας- 2‰.

Είναι, όμως, άχαρη αυτή η συζήτηση, γιατί αίφνης έχει και κάποιο στοιχείο -θα έλεγα- ενοχής, το οποίο δεν πρέπει να υπάρχει. Το πολίτευμά μας είναι αντιπροσωπευτική δημοκρατία. Αν ήταν τώρα εδώ παιδιά, θα εξηγούσα ότι είναι αντιπροσωπευτική δημοκρατία πρωτίστως για πρακτικούς, αλλά και για νομικούς λόγους. Δεν μπορεί εδώ να στεγαστούν δέκα εκατομμύρια Έλληνες, ώστε να πραγματοποιηθεί το ιδεώδες της αμέσου δημοκρατίας.

Το σύστημα είναι αντιπροσωπευτικό. Τριακόσιοι συμπολίτες μας, συμπατριώτες μας κάθε τέσσερα χρόνια, πολλές φορές στο παρελθόν νωρίτερα από τέσσερα χρόνια -πάμε να το τηρήσουμε από εδώ και πέρα και πολύ καλά κάνουμε να τηρείται ο συνταγματικός χρόνος- επωμίζονται τη βαρύτατη ευθύνη της αντιπροσωπεύσεως του συνόλου του ελληνικού λαού και του Ελληνισμού, γιατί οι Βουλευτές αντιπροσωπεύουν το έθνος.

Και αυτή την ευθύνη την περικλείει αυτό το ιστορικό μέγαρο, το οποίο σήμερα υποδέχεται -για να σας πάω σε έναν άλλο τομέα δράσεως- δεκαπέντε σχολεία από όλη την Ελλάδα. Και αν σκεφτούμε ότι κάθε σχολείο φέρνει εδώ, στη Βουλή τριάντα με σαράντα παιδιά, αν σκεφτούμε ότι από τα μέσα Οκτωβρίου μέχρι τα τέλη Δεκεμβρίου θα επισκεφθούν τη Βουλή γύρω στις είκοσι χιλιάδες παιδιά, τετρακόσια ογδόντα σχολεία και το πρώτο τρίμηνο του νέου έτους πεντακόσια σχολεία, αντιλαμβάνεστε ότι, επιτέλους, μετά την ασφυξία και το απαραίτητο κλείσιμο και αυτοπεριορισμό που είχαμε την περίοδο της πανδημίας, η Βουλή ανοίγει και πάλι τις αγκαλιές της -ως δημοκρατικό συνταγματικό εκπαιδευτήριο της νέας γενιάς- και θα ξαναγυρίσουμε και πάλι στις καλές εποχές του παρελθόντος, κατά τις οποίες πάνω από εκατό χιλιάδες νέοι άνθρωποι και συνολικά πάνω από εκατόν πενήντα χιλιάδες Έλληνες και Ελληνίδες επισκέπτονται ετησίως το Κοινοβούλιο για να μάθουν πράγματα αφορώντα εις τη λειτουργία του, για να μάθουν πράγματα αφορώντα εις τις εκθέσεις του, για να μάθουν πράγματα αφορώντα εις τον τρόπο με τον οποίον η Εθνική Αντιπροσωπεία μπορεί να εκπροσωπεί τις δικές τους φιλοδοξίες, τα δικά τους συμφέροντα και τις δικές τους απαιτήσεις.

Σήμερα, λοιπόν, που συζητούμε τον προϋπολογισμό του 2023, θέλω να σας πω πως αισθάνομαι ιδιαίτερα ευχαριστημένος, μιας και τώρα μπορούμε να πάρουμε μια ανάσα από την πίεση των προηγούμενων ετών που προκάλεσε η πανδημία. Θέλω να σας πω ότι λειτούργησε η Βουλή αυτή την περίοδο -«περίοδο» το λέω με τη συνταγματική έννοια- αυτή τη θητεία της, που έχει ακόμη έξι μήνες περίπου μπροστά, υπό πρωτοφανείς συνθήκες και περάσαμε προϋπολογισμούς, διαχειριστήκαμε προβλήματα υπό συνθήκες αδυναμίας συναντήσεων με το προσωπικό της Βουλής και με τη διοικητική ιεραρχία απευθείας, ζωντανά. Ήταν μια πρωτοφανής διαδικασία. Εξοικειωθήκαμε τώρα με την τεχνολογία, αλλά δεν σημαίνει ότι, όταν ξεκινούσε αυτή η δυσκολία της πανδημίας, ήμασταν εξοικειωμένοι στο να συζητούμε, να συναποφασίζουμε, είτε τηλεφωνικά είτε διαδικτυακά.

Αυτό έγινε κατορθωτό τα τελευταία χρόνια και φτάσαμε σε σημεία τα οποία, αν κανείς ήθελε να τα προβλέψει ή να τα προδικάσει, η απαισιοδοξία θα ήταν μάλλον το αποτέλεσμα των συζητήσεων και όχι αυτό που τελικά έγινε, δηλαδή, παρά τις συνθήκες, να καταφέρουμε η Βουλή να κυλήσει ομαλά και διοικητικά και από πλευράς επιτελέσεως των συνταγματικών της καθηκόντων.

Επίσης, θέλω να πω ότι αυτά τα δύο τελευταία χρόνια, μέσα σε αυτή την πρωτοφανή δυσκολία, η οποία όμως δεν μετετράπη σε δυστοκία, καταφέραμε να ανανεώσουμε τις ιεραρχικές δομές της Βουλής από πλευράς προσώπων, μέσω διαδικασιών εκλογής και επιλογής νέας διοικητικής ιεραρχίας της Βουλής. Αυτό κράτησε το 2021 και μέχρι πρότινος, μέσα στο 2022. Έγιναν κρίσεις για τέσσερις γενικούς διευθυντές, για δεκαοκτώ διευθυντές και για εξήντα πέντε προϊσταμένους τα δύο τελευταία χρόνια. Τηρήθηκαν όλες οι δημοκρατικές και νόμιμες διαδικασίες και σήμερα, έχουμε μια κατασταλαγμένη διοικητική ιεραρχία στη Βουλή για τα επόμενα τρία ή τέσσερα χρόνια, χωρίς τριβές, χωρίς προσφυγές στη δικαιοσύνη.

Νομίζω πως αυτή η παράδοση δεν θα έλεγα της συναίνεσης, αλλά του καλού τρόπου και της αποδοχής της νομιμότητος, είναι μια παράδοση που και διαφυλάξαμε αυτή την περίοδο και είμαι βέβαιος ότι αξίζει να διαφυλαχθεί και τα επόμενα χρόνια.

Όπως ελέχθη, ο προϋπολογισμός του 2023 έχει, εν σχέσει με τη δημοσιονομική οροφή, μια αύξηση 2.300.000 ευρώ. Η αύξηση αυτή των 2.300.000 ευρώ οφείλεται, πρώτον, στο κόστος της ενέργειας, όπως το προβλέπουμε για το 2023, στον εξοπλισμό της νέας Βουλής, η οποία θα προκύψει από τις εκλογές που θα γίνουν του χρόνου, εις τον πληθωρισμό, ο οποίος έχει επίπτωση και σε λειτουργικά έξοδα και σε αγορά αγαθών. Η αύξηση αυτή έχει να κάνει με την προσωπική διαφορά και έχει να κάνει και με μια μικρή αύξηση του προϋπολογισμού στο κανάλι της Βουλής.

Παραμένει, ωστόσο, η Βουλή ένα σώμα της κρατικής μηχανής αυτόνομο συνταγματικά, το οποίο σέβεται το δημόσιο χρήμα και που κατάφερε τα χρόνια της μεγάλης οικονομικής κρίσης να λειτουργήσει ομαλά και χωρίς προσκόμματα, παρά το ότι φύγαμε από προϋπολογισμούς 220.000.000 και 219.000.000.ευρώ και είμεθα σήμερα σε προϋπολογισμούς 148.000.000 ή 149.000.000 ευρώ. Συμπιέσαμε, δηλαδή, το κόστος λειτουργίας της Βουλής, όπως συμπιέστηκε όλο το δημόσιο, όπως συμπιέστηκε ακόμη περισσότερο ο ελληνικός λαός, χωρίς αυτό να υπονομεύσει τη λειτουργικότητα και την αποτελεσματικότητα αυτού του πολύπλοκου και πολυσήμαντου μηχανισμού.

Ήθελα στο σημείο αυτό να πω πως, εκτός από αυτές τις δραστηριότητες που αυτονοήτως γίνονται στη Βουλή και γίνονται από τις υπηρεσίες που ασχολούνται με τη νομοθετική εργασία και τον κοινοβουλευτικό έλεγχο, οι οποίες είναι υπηρεσίες πρώτης γραμμής, γιατί αυτό είναι το κύριο έργο της Βουλής, η Βουλή διαχρονικά επιλαμβάνεται και θεμάτων που έχουν να κάνουν με θέματα πολιτισμού, θέματα κοινωνικής προσφοράς, θέματα ανάδειξης προβλημάτων της κοινωνίας ή του ελληνικού λαού. Συνδράμαμε σημαντικά το Εθνικό Σύστημα Υγείας τα τελευταία χρόνια. Συνδράμουμε πολιτιστικές και τοπικές δράσεις συλλόγων σε όλη την Ελλάδα. Συνδράμουμε συλλόγους οι οποίοι ασχολούνται με την τοπική ιστορία, με τον τοπικό πολιτισμό, με τη λαογραφία.

Σύντομα η Βουλή θα χρηματοδοτήσει ένα σημαντικό έργο στο Καλπάκι, όπου επιτέλους θα αναγράφονται σε μνημείο τα δεκατέσσερις χιλιάδες ονόματα των πεσόντων του έπους του ΄40, χάρη σε μία χορηγία της Βουλής προς τον τοπικό δήμο, χορηγία η οποία είχε αποφασισθεί από την προεδρία του αείμνηστου Προέδρου Δημητρίου Σιούφα, αλλά έχουμε την τύχη να την υλοποιούμε εμείς, έπειτα από το ξεπέρασμα πολλών γραφειοκρατικών και άλλων διαδικασιών.

Η Βουλή χρηματοδοτεί στον Δήμο Κεντρικών Τζουμέρκων στον Νομό Άρτης την ανακαίνιση και τη βελτίωση μιας δωρεάς βιβλιοθήκης, που έκανε μέλος της Βουλής παλαιότερο, ο αείμνηστος Μπανιάς, για την τοπική κοινωνία των Τζουμέρκων, της ιδιαίτερης πατρίδας του. Χρηματοδοτούμε μετατροπή κατοικίας παλαιού Βουλευτού, του Κωνσταντίνου Φρόντζου, σε λαογραφικό μουσείο. Χρηματοδοτούμε την έκδοση βιβλίων για βιογραφίες πολιτικών, ώστε ο ελληνικός λαός να γνωρίσει ακόμη καλύτερα τον ρόλο και τη συμβολή σημαντικών πολιτικών όλων των παρατάξεων στην ιστορική πορεία της χώρας.

Μέσα από αυτούς τους μηχανισμούς μνήμης και ανάδειξης της μνήμης, προφανώς συμμετείχαμε, κατά τρόπο, θα έλεγα, αξιοθαύμαστο, και στην επέτειο των 200 ετών από το ξέσπασμα της Ελληνικής Επαναστάσεως και την απελευθέρωση της Ελλάδος από τον οθωμανικό ζυγό. Συμμετέχουμε και στο τρέχον έτος στην άλλης φύσεως μνήμη, μνήμη περισσότερο περισυλλογής, τη μνήμη της Μικρασιατικής Καταστροφής, με δράσεις και μέσα στη Βουλή και στο Καπνεργοστάσιο, αλλά και σε όλη την Ελλάδα.

Έτσι λοιπόν είμαστε, τολμώ να πω, παρόντες σε πολλά μέτωπα, στο μέτωπο των κυρίως καθηκόντων μας, στο μέτωπο της κοινωνικής προσφοράς, στο μέτωπο της πολιτιστικής ανάγκης, στο μέτωπο της υγειονομικής ανάγκης, στο μέτωπο της προσαρμογής στις νέες ενεργειακές απαιτήσεις, οι οποίες έρχονται καταπάνω μας και υπολειπόμεθα ως παγκόσμιο σύστημα εις την αντιμετώπιση της κλιματικής κρίσης ή των κλιματικών περιορισμών που έχουμε βάλει στους εαυτούς μας για το 2030 ή το 2050.

Η Βουλή, να ξέρετε, μέσα στο 2023, χάρη στα έργα στα οποία έχει προβεί, θα έχει οικονομικό όφελος στο κόστος ενέργειας 45% και θα έχει μείωση του ενεργειακού αποτυπώματός της -σε αυτό το τεράστιο κτήριο, σε αυτό το υπερωκεάνιο των 18.000 τετραγωνικών μέτρων- που είναι κυρίως διοξείδιο του άνθρακος, κατά 40%. Έχουμε λοιπόν μια σημαντική συμβολή και πρακτική και περιβαλλοντική σε έναν τομέα που πρέπει όλοι να καλπάσουμε για να προλάβουμε τις δυσμενείς εξελίξεις οι οποίες μας περικυκλώνουν και μας απειλούν βάσιμα.

Οι δαπάνες της Βουλής, θέλω να τονίσω, έχουν μια εντυπωσιακή σχολαστικότητα εις την απεικόνισή τους και θα έλεγα και πρωτοποριακή. Περιγράφονται μέχρις λογιστικής ρανίδος, μέχρις δηλαδή εξαβάθμιου λογαριασμού. Αυτό σημαίνει ότι μία δαπάνη που μπορεί να περιγραφεί με έναν γενικότερο τίτλο, διασπάται στις επιμέρους αυτοτελείς δαπάνες και φτάνει μέχρι τη μικρότερη δυνατή επιμέρους δαπάνη, ακόμη και αν είναι διψήφιος ο αριθμός των ευρώ αυτής της δαπάνης. Αυτό σημαίνει ότι δεν υπάρχει περίπτωση να υπάρχει δαπάνη της Βουλής που να κρύβεται κάτω από έναν γενικότερο τίτλο. Φτάνουμε στην τελευταία μορφή λογιστικής απεικόνισης της παραμικρής δαπάνης μας. Και αυτό είναι σχεδόν μοναδικό στον γενικότερο δημόσιο τομέα, χωρίς να σημαίνει ότι οι άλλες μορφές απεικόνισης είναι αδιαφανείς, απλώς εμείς επιλέξαμε και καταλήγουμε, όχι μόνο να επεξεργαζόμαστε τα στοιχεία μας μέχρις τελευταίας λογιστικής ρανίδος, αλλά και να τα απεικονίζουμε. Και αμέσως μετά, όταν με το καλό ψηφιστεί ο προϋπολογισμός του 2023, αυτά όλα θα αναρτηθούν και στο διαδίκτυο, ώστε να είναι και κοινό κτήμα.

Ήθελα λοιπόν να πω, κυρίως για λόγους καταγραφής και κατανόησης των ακροατών μας, ότι οι δαπάνες της Βουλής για το 2023, οι οποίες φτάνουν προϋπολογιστικά στα 148.900.000 ευρώ, χωρίζονται σε οκτώ μεγάλες κατηγορίες, οκτώ μείζονες κατηγορίες. Είναι οι παροχές σε εργαζόμενους, είναι δηλαδή μισθοί και εισφορές, είναι η μερίδα του λέοντος αυτών των 149.000.000 ευρώ. Αυτό καλύπτει 112.500.000 ευρώ. Είναι οι κοινωνικές παροχές, που αφορούν εις τις υιοθεσίες που κάνει η Βουλή για τέκνα πεσόντων στρατιωτικών και στελεχών των Σωμάτων Ασφαλείας. Είναι ένας πολύ χρήσιμος και κοινωνικά αποδεκτός θεσμός. Κάθε χρόνο η Βουλή, μέχρι τώρα, δαπανά γύρω στις 700.000 ευρώ με 800.000 ευρώ για τις παροχές αυτές προς τις οικογένειες πεσόντων εν υπηρεσία στελεχών των Ενόπλων Δυνάμεων και των Σωμάτων Ασφαλείας. Είναι οι συνδρομές μας κυρίως προς διεθνείς οργανισμούς, όπου μετέχει το Κοινοβούλιο στο πλαίσιο της ασκήσεως της λεγόμενης «κοινοβουλευτικής διπλωματίας», το οποίο είναι περίπου 4.500.000 ευρώ. Είναι αγορές αγαθών και υπηρεσιών. Αυτό είναι το δεύτερο μεγάλο κονδύλι, στα 27.000.000 ευρώ. Είναι οι τόκοι από δικαστικές αποφάσεις, που είναι ένα ποσόν 55.000 ευρώ. Είναι ένα αποθεματικό που τηρούμε καλού κακού, 100.000 ευρώ. Είναι πάγια περιουσιακά στοιχεία γύρω στα 3.900.000 ευρώ. Και είναι και ένα μικρότερο ποσόν, γύρω στα 60.000 ευρώ, για αγορά έργων τέχνης, ώστε να εμπλουτιστεί η συναρπαστική συλλογή της Βουλής ή να επαναπατριστούν σημαντικά έργα τέχνης Ελλήνων ζωγράφων ή Ελλήνων καλλιτεχνών από το εξωτερικό.

Ήθελα επίσης να πω ότι και το Ίδρυμα της Βουλής ακριβώς μετέχει σε αυτή την προσπάθεια και νοικοκυροσύνης και αποτελεσματικότητος και αποδοτικότητος, ως προς την επιτέλεση των στόχων του. Και έχει ήδη προηγηθεί η ψήφιση του προϋπολογισμού του Ιδρύματος της Βουλής. Ωστόσο φέτος δεν έχουμε επιβάρυνση του προϋπολογισμού της Βουλής με τη μεταβίβαση χρηματικού ποσού για το ίδρυμα, γιατί το ίδρυμα χρησιμοποίησε για τον προϋπολογισμό του 2023 κάποιο αποθεματικό το οποίο έχει, και έτσι δεν θα χρειαστεί για το 2023 να χρηματοδοτηθεί. Το αποθεματικό αυτό προήλθε από το ότι υπήρξε μία φιλόδοξη χρηματοδότηση, πάνω από 4.000.000 ευρώ, για έργα και πρωτοβουλίες, εν όψει συμπληρώσεως δύο αιώνων από την Ελληνική Επανάσταση. Λόγω του κορωνοϊού και άλλων παραμέτρων, αυτά δεν υλοποιήθηκαν στο σύνολό τους. Πήρε ένα μεγάλο βάρος υλοποίησης η κυρίως Βουλή για όλα αυτά. Οπότε από αυτό το περίσσευμα χρηματοδοτείται για το 2023 ο προϋπολογισμός του Ιδρύματος της Βουλής.

Επειδή ανεφέρθη, όμως, και η έκθεση του Επιτρόπου του Ελεγκτικού Συνεδρίου για το Ίδρυμα της Βουλής, ήθελα να σας πω ότι τώρα τον Νοέμβριο, φέτος, λάβαμε την Έκθεση Ελέγχου του Ελεγκτικού Συνεδρίου για τον κατασταλτικό έλεγχο δαπανών και υποχρεώσεων του Ιδρύματος της Βουλής των Ελλήνων για τη χρονιά του 2021, δηλαδή για την τελευταία χρονιά που έχει κλείσει. Νομίζω πως τα συμπεράσματα του ελέγχου είναι κολακευτικά για το Ίδρυμα της Βουλής και αξίζει να τα αναφέρω κατά λέξιν:

«Κατόπιν των ανωτέρω και αφού ολοκληρώθηκε ο έλεγχος του εξαχθέντος δείγματος διαπιστώθηκε ότι: Πρώτον, εχώρησαν νομίμως και κανονικώς οι πληρωμές των εντελλομένων δαπανών. Δεύτερον, η καταγραφή όλων των πραγματοποιημένων συναλλαγών, δαπανών και όλων των υποχρεώσεων γίνεται στις αντίστοιχες οικονομικές καταστάσεις της ελεγχόμενης χρήσης. Χρηστή δημοσιονομική διαχείριση.».

Και υπάρχει και μια σύσταση η οποία δεν συνιστά μομφή, είναι μία σύσταση που θα σας την εξηγήσω. Δεν υπάρχει ολοκληρωμένο πληροφοριακό σύστημα για την καταγραφή των προμηθειών. Αυτό είναι κάτι το οποίο, πράγματι, δεν υπάρχει ως ολοκληρωμένο. Υπάρχει ένα πληροφοριακό σύστημα στο Ίδρυμα της Βουλής που απεικονίζει τα πάγια και τις αγορές. Υπάρχουν λογιστικά προγράμματα και, επίσης, όλες οι προμήθειες που γίνονται από το Ίδρυμα της Βουλής αναρτώνται κάθε τρίμηνο και στέλνονται σε ένα ειδικό site της Ανεξάρτητης Αρχής Δημοσίων Εσόδων.

Αυτό που δεν γίνεται και μας προτείνει ο Επίτροπος να αλλάξουμε, είναι ότι σε αυτή την απεικόνιση των προμηθειών δεν γίνεται περιγραφή για το αν μία προμήθεια είναι κυριολεκτικά προμήθεια, δηλαδή, εάν αφορά στην αγορά χαρτιού ή εάν αφορά υπηρεσία, δηλαδή, εάν αφορά στην αμοιβή για τη συγγραφή ενός βιβλίου. Δεν υπάρχει, δηλαδή, αυτή η τελική διαφοροποίηση, για το εάν οι δαπάνες αυτής της μορφής είναι δαπάνες για υλικό ή για άυλη εργασία. Το να συντάξεις ένα κείμενο για το οποίο αμείβεσαι είναι μια άυλη εργασία, είναι πνευματική. Το να αγοράσεις μολύβια είναι υλικό.

Δεν υπάρχει αυτή η τελική μορφή κατατάξεως, όμως, νομίζω πως αυτό μπροστά στη χρηστή δημοσιονομική διαχείριση και στο ότι εχώρησαν νομίμως και κανονικώς οι πληρωμές είναι μία χρήσιμη παρατήρηση που δεν συνιστά κατά τη γνώμη μου παράπτωμα, αλλά συνιστά μία λεπτομέρεια που μπορεί εύκολα να διορθωθεί. Αυτά ως προς τη διαχείριση και του Ιδρύματος της Βουλής.

Επίσης, ήθελα να σας πω πως μέσα από όλες αυτές τις δραστηριότητες ακόμα και εγώ που είμαι πλησίστιος στο να συμπληρώσω ένα τέταρτο αιώνος παρουσίας εδώ σε αυτή την Αίθουσα, όπως και ως Πρόεδρος της Βουλής τα τελευταία τρία χρόνια, πήρα μία γεύση της βεντάλιας όλων των δράσεων της Βουλής, τις οποίες αν τις δεις από πλευράς αρμοδιότητος αφορούν και πάρα πολλά Υπουργεία. Πρόκειται για δράσεις που είναι και προνοιακές και πολιτιστικές και δράσεις κοινωνικής φύσεως.

Πρόσφατα δώσαμε ένα ολοκαίνουργιο ασθενοφόρο για έναν δήμο της Μυτιλήνης και λίγο πιο πριν είχαμε δώσει για έναν δήμο της Μεσσηνίας. Επιχορηγήσαμε το Εθνικό Σύστημα Υγείας και έχουμε επιχορηγήσει ακόμα και τις Ένοπλες Δυνάμεις της χώρας για συγκεκριμένους σκοπούς.

Ήθελα, επίσης, να σας πω πως είναι εντυπωσιακός ο τρόπος με τον οποίο αναδείξαμε τη χρησιμότητα του Καπνεργοστασίου, του κτηρίου που έχουμε στην οδό Λένορμαν κυρίως ως εκθεσιακού χώρου. Μετά από δύο χρόνια συνεργασίας με το Ίδρυμα «ΝΕΟΝ» του συλλέκτη κ. Δασκαλόπουλου οδηγούμεθα -με το κλείσιμο αυτής της χρονιάς- στο να το αξιοποιήσουμε με άλλες μορφές προβολής και συνεργασίας.

Πολύ σύντομα θα παραλάβουμε ένα πρώτο προσχέδιο master plan που έχουμε αναθέσει σε ένα πολύ καλό αρχιτεκτονικό γραφείο για τη μετατροπή του και για τις δράσεις οι οποίες δύνανται να φιλοξενηθούν. Για να καταλάβετε, όμως, πόσο πολύ το έχουν ζηλέψει -με την καλή έννοια- και πόσο πολύ το αντιλαμβάνονται ως χώρο προβολής, έχουμε αιτήματα για να γίνουν στο Καπνεργοστάσιο εκδηλώσεις εταιρικές, εκδηλώσεις πολιτιστικές, ακόμα και εκδηλώσεις προβολής της ελληνικής κουζίνας και εκδηλώσεις συλλόγων. Σύντομα θα δω το Καλλιτεχνικό Επιμελητήριο της χώρας γιατί έχουν κάποιες ιδέες για να στεγάσουν κάποιες δραστηριότητές τους τον επόμενο χρόνο, με θέμα τη Μικρασιατική Καταστροφή.

Είναι απίθανο τι φορείς και τι πρόσωπα, τι απίθανα και ευφάνταστα αιτήματα δεχόμαστε, ακόμα και επίδειξη μόδας, κύριε Ζαχαριάδη -εσείς που είστε νέος και παρακολουθείτε τη μόδα-, για να στεγαστεί στο Καπνεργοστάσιο μας προτάθηκε, πράγμα που σημαίνει ότι η λειτουργία του και ως εκθεσιακού χώρου είναι και επιβεβλημένη. Πρέπει απλώς να οριοθετηθεί και να αξιολογηθεί.

Συνεπώς, η Βουλή των Ελλήνων, το προσωπικό της Βουλής των Ελλήνων και οι Βουλευτές συνεχίζουμε τον δρόμο μας μέσα από έναν απαραίτητο μηχανισμό υλοποίησης του έργου μας, ο οποίος μηχανισμός δεν είναι ούτε εξοντωτικός οικονομικά ούτε διευρυμένος, είναι συμβατός με μία νοικοκυρεμένη και διαφανή διαχείριση. Μέσα από αυτόν τον μηχανισμό, ο οποίος καλείται προϋπολογισμός, καλείται η Βουλή να επιτελέσει τον συνταγματικό, τον πολιτικό, τον πολιτιστικό, τον κοινωνικό, τον διδακτικό της ρόλο και για το 2023.

Είμαι βέβαιος ότι παραδίδουμε στην επόμενη Βουλή, η οποία θα προκύψει στο τέλος της τετραετίας από τις εκλογές του 2023, έναν λειτουργικό προϋπολογισμό ο οποίος είναι καλοδουλεμένος, καλά προετοιμασμένος και η επόμενη διοίκηση της Βουλής θα παραλάβει έναν προϋπολογισμό που θα τον ολοκληρώσει στην εκτέλεσή του και ο προϋπολογισμός που σήμερα θα ψηφίσουμε θα αποτελέσει το εφαλτήριο για τη γόνιμη αυτή σκυταλοδρομία ανάμεσα στις χρονιές, ανάμεσα στα πρόσωπα, ανάμεσα στα κόμματα και ανάμεσα στην ιεραρχία.

Γιατί -επαναλαμβάνω- παρά τις αντιθέσεις, παρά τις υποταγές -θεμιτές εν πολλοίς- στην επικαιρότητα, η ουσία είναι ότι προχωρούμε, η ουσία είναι ότι βελτιωνόμαστε, η ουσία είναι ότι ανταποκρινόμαστε στο χρέος μας και έτσι νιώθω και εγώ σήμερα, όταν σας ζητώ ως Πρόεδρος της παρούσας Βουλής να υπερψηφίσετε και τον απολογισμό του 2021 και τον προϋπολογισμό του 2023.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον Πρόεδρο της Βουλής των Ελλήνων για την αναλυτική του σημερινή παρουσίαση.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι τρεις μαθήτριες και μαθητές και τρεις συνοδοί εκπαιδευτικοί από το 8ο Δημοτικό Σχολείο Τρίπολης.

Η Βουλή σάς καλωσορίζει και σας ευχόμαστε καλή πρόοδο.

(Χειροκροτήματα από όλες τις πτέρυγες της Βουλής)

Κυρίες και κύριοι συνάδελφοι, κηρύσσεται περαιωμένη η συζήτηση επί του Σχεδίου Προϋπολογισμού Δαπανών της Βουλής για το οικονομικό έτος 2023 και επί του Απολογισμού Δαπανών της Βουλής για το οικονομικό έτος 2021 και του παραρτήματος αυτού (Απολογισμός 2021 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία).

Προχωρούμε στην ψήφιση του Προϋπολογισμού Δαπανών της Βουλής για το οικονομικό έτος 2023 κατ’ έξοδα, αποτελέσματα από τη χρήση του και στο σύνολό του και του Απολογισμού Δαπανών της Βουλής για το οικονομικό έτος 2021 και του παραρτήματος αυτού (Απολογισμός 2021 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία) κατ’ έξοδα, αποτελέσματα από τη χρήση του και στο σύνολο.

Η ψήφισή τους θα γίνει χωριστά.

Σας επισημαίνω ότι η ψηφοφορία περιλαμβάνει δύο πεδία: Πρώτον, τον Προϋπολογισμό Δαπανών της Βουλής οικονομικού έτους 2023 και, δεύτερον, τον Απολογισμό Δαπανών της Βουλής οικονομικού έτους 2021 και του παραρτήματος αυτού (Απολογισμός 2021 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία).

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| ΟΙΚΟΝΟΜΙΚΗ ΔΙΑΧΕΙΡΙΣΗ ΒΟΥΛΗΣ |
| Σχέδιο Προϋπολογισμού Δαπανών της Βουλής, οικονομικού έτους 2023  ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Απολογισμός της Βουλής, οικονομικού έτους 2021 και του παραρτήματος αυτού (Απολογισμός 2021 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία)  ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς μετά την ολοκλήρωση της ψηφοφορίας με το ηλεκτρονικό σύστημα, ο Προϋπολογισμός Δαπανών της Βουλής για το οικονομικό έτος 2023 κατ’ έξοδα, αποτελέσματα από τη χρήση του και στο σύνολο, έγινε δεκτός σε μία και μόνη συζήτηση κατά πλειοψηφία και έχει ως εξής:

(Να καταχωριστεί το νομοσχέδιο σελίδα 73α)

**ΠΡΟΕΔΡΕΥΩΝ (Αθανάσιος Μπούρας):** Επίσης, μετά την ολοκλήρωση της ψηφοφορίας με το ηλεκτρονικό σύστημα, ο Απολογισμός Δαπανών της Βουλής για το οικονομικό έτος 2021 και το παράρτημα αυτού (Απολογισμός 2021 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία) κατ’ έξοδα, αποτελέσματα από τη χρήση του και στο σύνολο, έγινε δεκτός σε μία και μόνη συζήτηση κατά πλειοψηφία και έχει ως εξής:

(Να καταχωριστεί το νομοσχέδιο σελίδα 73β)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση των παραπάνω αποφάσεων της Βουλής.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε την ζητηθείσα εξουσιοδότηση.

Κυρίες και κύριοι συνάδελφοι, ολοκληρώθηκε η ειδική ημερήσια διάταξη της νομοθετικής εργασίας.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν προχωρήσουμε στη συζήτηση του προγραμματισμένου για σήμερα δελτίου επικαίρων ερωτήσεων επιτρέψτε μου πρώτα να ανακοινώσω στο Σώμα το δελτίο επικαίρων ερωτήσεων της Δευτέρας 21 Νοεμβρίου 2022, το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 150/8-11-2022 επίκαιρη ερώτηση του Βουλευτή Α΄ Ανατολικής Αττικής της Νέας Δημοκρατίας κ. Γεωργίου Βλάχου προς τον Υπουργό Υποδομών και Μεταφορών, με θέμα: «Επέκταση του προαστιακού προς Λαύριο και Ραφήνα».

2. Η με αριθμό 149/8-11-2022 επίκαιρη ερώτηση του Βουλευτή Ευβοίας του Συνασπισμού Ριζοσπαστικής Αριστεράς κ. Ευάγγελου Αποστόλου προς τον Υπουργό Οικονομικών, με θέμα: «Αποφάσεις Γενικού Δικαστηρίου Ε.Ε. για συμψηφισμό καταλογισμών με ενισχύσεις COVID 19».

3. Η με αριθμό 152/8-11-2022 επίκαιρη ερώτηση του Βουλευτή Χαλκιδικής του Κινήματος Αλλαγής κ. Αποστόλου Πάνα προς τον Υπουργό Περιβάλλοντος και Ενέργειας, με θέμα: «Επαναλειτουργία καταστήματος ΔΕΔΔΗΕ στην Δημοτική Ενότητα (Δ.Ε). Αρναίας του Δήμου Αριστοτέλη».

4. Η με αριθμό 165/14-11-2022 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς την Υπουργό Παιδείας και Θρησκευμάτων, με θέμα: «Για την αναστολή των Εκπαιδευτηρίων Μ.Ν. Ράπτου στη Λάρισα».

5. Η με αριθμό 151/8-11-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Σεισμικές έρευνες για πετρέλαια ανοιχτά της Κρήτης με αδιαφάνεια και μυστικότητα».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 154/8-11-2022 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου (Αλέκου) Τριανταφυλλίδη προς τον Υπουργό Προστασίας του Πολίτη, με θέμα: «Άμεση απόδοση ευθυνών για τη βίαιη και αναίτια επίθεση δυνάμεων των ΜΑΤ σε βάρος φιλάθλων της ομάδας του Άρη».

2. Η με αριθμό 153/8-11-2022 επίκαιρη ερώτηση της Βουλευτού Β2΄ Δυτικού Τομέα Αθηνών του Κινήματος Αλλαγής κ. Κωνσταντίνας (Νάντιας) Γιαννακοπούλου προς τον Υπουργό Υγείας, με θέμα: «Περισσότερα από τετρακόσια φάρμακα για, σχεδόν, όλο το φάσμα των παθήσεων είναι σε μόνιμη έλλειψη».

3. Η με αριθμό 166/14-11-2022 επίκαιρη ερώτηση της Βουλευτού Α΄ Αθηνών του Κομμουνιστικού Κόμματος Ελλάδας κ. Γαρυφαλλιάς (Λιάνας) Κανέλλη προς τον Υπουργό Εργασίας και Κοινωνικών Υποθέσεων, με θέμα: «Δεινή η θέση των αναπήρων, των χρονίως πασχόντων από την ακρίβεια».

4. Η με αριθμό 161/14-11-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Παιδείας και Θρησκευμάτων, με θέμα: «Αναλγησία απέναντι στο Ενιαίο Ειδικό Επαγγελματικό Γυμνάσιο και Λύκειο (ΕΝΕΕΓΥΛ) Περιστερίου».

5. Η με αριθμό 156/10-11-2022 επίκαιρη ερώτηση του Βουλευτή Κέρκυρας του Συνασπισμού Ριζοσπαστικής Αριστεράς κ. Αλεξάνδρου - Χρήστου Αυλωνίτη προς την Υπουργό Πολιτισμού και Αθλητισμού, με θέμα: «Τραγική η κατάσταση στο Εθνικό Αθλητικό Κέντρο Κέρκυρας (Ε.Α.Κ.Κ.) και στη συντριπτική πλειοψηφία των αθλητικών εγκαταστάσεων του νησιού».

6. Η με αριθμό 158/11-11-2022 επίκαιρη ερώτηση της Βουλευτού Β3΄ Νότιου Τομέα Αθηνών του Κινήματος Αλλαγής κ. Αντωνίας (Τόνιας) Αντωνίου προς την Υπουργό Παιδείας και Θρησκευμάτων, με θέμα: «Ανάκληση της απόφασης συγχώνευσης σε τρία τμήματα των τεσσάρων τμημάτων της Γ΄ τάξης του 4ου Γυμνασίου Αγ. Δημητρίου, που αποτελεί ομόφωνο αίτημα μαθητών και γονέων».

7. Η με αριθμό 167/14-11-2022 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Για τις διαπιστωτικές πράξεις μονιμοποίησης των δόκιμων νεοδιόριστων εκπαιδευτικών (2020) της Ειδικής Αγωγής».

8. Η με αριθμό 162/14-11-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Παιδείας και Θρησκευμάτων, με θέμα: «Πλήρης απαξίωση για το Κέντρο Πληροφόρησης Εργαζομένων και Ανέργων (ΚΕΠΕΑ) του Μητροπολιτικού Πάρκου «ΑΝΤΩΝΗΣ ΤΡΙΤΣΗΣ»».

9. Η με αριθμό 159/11-11-2022 επίκαιρη ερώτηση της Βουλευτού Επικρατείας του Συνασπισμού Ριζοσπαστικής Αριστεράς κ. Ευτυχίας Αχτσιόγλου προς τον Υπουργό Οικονομικών, με θέμα: «Διόγκωση ιδιωτικού χρέους, ασυδοσία τραπεζών και funds, κίνδυνος εγγραφής στο δημόσιο χρέος των εγγυήσεων του «Ηρακλή»».

10. Η με αριθμό 163/14-11-2022 επίκαιρη ερώτηση του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Αγροτικής Ανάπτυξης και Τροφίμων, με θέμα: «Να καταβληθούν άμεσα οι αποζημιώσεις στους παραγωγούς της Περιφερειακής Ενότητας (ΠΕ) Ροδόπης για τις ζημιές από παγετό και χαλαζοπτώσεις».

11. Η με αριθμό 168/14-11-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών, με θέμα: «Να διασφαλιστεί το δικαίωμα στη σταθερή δουλειά με δικαιώματα για τους παρατασιούχους-συμβασιούχους εργαζόμενους στην καθαριότητα των Δήμων Περιφερειακής Ενότητας (Π.Ε.) Ηρακλείου Κρήτης».

12. Η με αριθμό 160/11-11-2022 επίκαιρη ερώτηση του Βουλευτή Λάρισας του Συνασπισμού Ριζοσπαστικής Αριστεράς κ. Βασιλείου Κόκκαλη προς τον Υπουργό Οικονομικών, με θέμα: «Η νομοθετική παρέμβαση είναι βέβαιη, όμως θα θωρακίσετε τους ευάλωτους δανειολήπτες ή τις εταιρείες διαχείρισης δανείων;».

13. Η με αριθμό 173/14-11-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Περιβάλλοντος και Ενέργειας, με θέμα: «Να κατασκευαστεί σήραγγα στο τμήμα Άγνος - Ξηροκαμάρα, αντί της καταστροφής του φυσικού περιβάλλοντος και των αρχαιοτήτων».

14. Η με αριθμό 172/14-11-2022 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Να εξασφαλιστεί για τους αποφοίτους των τμημάτων «Αγωγής και Φροντίδας στην Πρώιμη Παιδική Ηλικία» η πρόσβαση σε όλο το εύρος των θέσεων εργασίας».

15. Η με αριθμό 164/14-11-2022 επίκαιρη ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Νικόλαου Ηγουμενίδη προς τον Υπουργό Εργασίας και Κοινωνικών Υποθέσεων, με θέμα: «Οκτώμισι χιλιάδες οικογένειες απόρων στην Κρήτη στερούνται το Ταμείο Ευρωπαϊκής Βοήθειας προς τους Απόρους (ΤΕΒΑ)».

16. Η με αριθμό 169/14-11-2022 επίκαιρη ερώτηση του Βουλευτή Δράμας του Συνασπισμού Ριζοσπαστικής Αριστεράς κ. Θεόφιλου Ξανθόπουλου προς τον Υπουργό Δικαιοσύνης, με θέμα: «Τροποποίηση του άρθρο 187 του Ποινικού. Κώδικα (αναστολή-μετατροπή ποινής, αναστέλλουσα δύναμη έφεσης)».

17. Η με αριθμό 170/14-11-2022 επίκαιρη ερώτηση του Βουλευτή Ροδόπης του Συνασπισμού Ριζοσπαστικής Αριστεράς κ. Δημητρίου (Τάκη) Χαρίτου προς τον Υπουργό Οικονομικών, με θέμα: «Προστασία της πρώτης κατοικίας των παλιννοστούντων της Θράκης από κατασχέσεις και πλειστηριασμούς, νομοθετική πρωτοβουλία για ενιαία ρύθμιση των στεγαστικών τους δανείων».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 229/10-10-2022 ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Η Κυβέρνηση ΝΔ εκχωρεί τις μονάδες επεξεργασίας λυμάτων σε ιδιώτες, με οικονομική επιβάρυνση των Δημοτικών Επιχειρήσεων Ύδρευσης και Αποχέτευσης (ΔΕΥΑ), των δήμων και των πολιτών».

2. Η με αριθμό 40/7-10-2022 αναφορά του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Να προχωρήσει η ανέγερση του Νέου Δικαστικού Μεγάρου Ηρακλείου».

3. Η με αριθμό 97/5-10-2022 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Υγείας, με θέμα: «Αποκατάσταση των δικαιωμάτων των ιατρών ΙΔΑΧ (ιδιωτικού δικαίου αορίστου χρόνου) της 4ης ΔΥΠΕ (Δημόσια Υγειονομική Περιφέρεια), μέλη του Συλλόγου Επιστημονικού Υγειονομικού Προσωπικού Φροντίδας Υγείας Βορείας. Ελλάδος».

4. Η με αριθμό 230/14/10-10-2022 ερώτηση και αίτηση κατάθεσης εγγράφων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Παραπλάνηση καταναλωτών, πελατειακή σχέση με τον Τύπο και αντιποίηση του ρόλου της πολιτείας τα νέα κατορθώματα της χρυσοπληρωμένης γαλάζιας διοίκησης της ΔΕΗ».

Κυρίες και κύριοι συνάδελφοι, προχωρούμε τώρα στη συζήτηση των σημερινών επικαίρων ερωτήσεων.

Με έγγραφό του ο Γενικός Γραμματέας Νομικών και Κοινοβουλευτικών Θεμάτων κ. Κουτνατζής ενημερώνει το Σώμα ότι θα συζητηθεί η πρώτη με αριθμό 157/11-11-2022 επίκαιρη ερώτηση του Βουλευτή Α΄ Θεσσαλονίκης του ΠΑΣΟΚ – Κινήματος Αλλαγής κ. Χαράλαμπου Καστανίδη προς τον Υφυπουργό στον Πρωθυπουργό αρμόδιο για θέματα επικοινωνίας και ενημέρωσης, με θέμα: «Υποβάθμιση της λειτουργίας και του ρόλου της ΕΡΤ3».

Στην επίκαιρη ερώτηση θα απαντήσει ο Υφυπουργός στον Πρωθυπουργό, αρμόδιος για θέματα επικοινωνίας και ενημέρωσης, κ. Ιωάννης Οικονόμου.

Κύριε Καστανίδη, έχετε τον λόγο για την πρωτολογία σας, προκειμένου να αναπτύξετε την κατατεθείσα επίκαιρη ερώτησή σας.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Σας ευχαριστώ, κύριε Πρόεδρε.

Κύριε Υφυπουργέ, ενώνω την ανησυχία μου με την ανησυχία περίπου τριακοσίων εργαζομένων της ΕΡΤ3, όπως και την ανησυχία της Ένωσης Συντακτών Ημερησίων Εφημερίδων Μακεδονίας - Θράκης, της ΕΣΗΕΜΘ, για την κατάσταση στην οποία έχει περιέλθει η ΕΡΤ3, κατάσταση την οποία θα μπορούσε να τη χαρακτηρίσω ως τον παρία της «ΕΡΤ Α.Ε». Η ΕΡΤ3 είναι λειτουργικά και οργανωτικά μία από τις έξι διευθύνσεις της ΕΡΤ και το πρόγραμμα της ΕΡΤ3 σχεδιάζεται και υλοποιείται όχι στη Θεσσαλονίκη, αλλά στην Αθήνα.

Με ανησυχεί, κύριε Υφυπουργέ, το γεγονός ότι περίπου τριακόσιοι εξαιρετικοί εργαζόμενοι με εμπειρία θεωρούνται ότι είναι αδύναμοι και όχι τόσο επαρκείς, για να κάνουν εσωτερικές παραγωγές είτε ενημερωτικού είτε μη ενημερωτικού χαρακτήρα.

Ξέρετε, η ΕΡΤ3 δεν έχει δικές της μη ενημερωτικού χαρακτήρα ψυχαγωγικές και μορφωτικές παραγωγές. Το συνολικό ενημερωτικό πρόγραμμα της ΕΡΤ3 είναι μόλις πέντε ώρες ημερησίως, το δε Σαββατοκύριακο μόλις δύο ώρες. Συνήθως τον τελευταίο καιρό βλέπουμε αθλητικές μεταδόσεις από την ΕΡΤ3, με την προσθήκη ότι από αυτές τις αθλητικές μεταδόσεις το μεγαλύτερο μέρος εκπέμπεται όταν είναι σημαντικές αθλητικές εκδηλώσεις από την ΕΡΤ1 και οι λιγότερης σημασίας εκπέπονται από την ΕΡΤ3.

Όταν, λοιπόν, διαθέτουμε ένα έμπειρο, όλων των κατηγοριών προσωπικό και δεν έχουμε εσωτερικές παραγωγές παρά ελάχιστες -θα σας πω πόσες είναι στη δευτερολογία μου-, όταν έχουμε ένα μικρό ενημερωτικό πρόγραμμα και έχουμε ουσιαστικά μια τηλεόραση η οποία λήγει τη λειτουργία της στις 7 το απόγευμα -γιατί μετά αρχίζει μισθωμένο πρόγραμμα, κλείνουν τα φώτα-, με θυμόμαστε συγκριτικά τη λειτουργία της ΕΡΤ3 πριν από το 2015, όταν το σήμα της έφτανε σε οκτώ εκατομμύρια Έλληνες της Διασποράς, όταν υπήρχε ενημέρωση για την περιφέρεια -είναι περιφερειακό κανάλι εθνικής εμβέλειας που ενημερώνει για τα περιφερειακά προβλήματα-, όταν δεν είχε ανταποκριτές απλώς της ΕΡΤ1 και της ΕΡΤ2 στη βόρεια Ελλάδα, όπως γίνεται σήμερα, αλλά δημοσιογράφους που έκαναν τη δουλειά τους ενώ τώρα -για να κλείσω σε αυτή τη φάση την ομιλία μου- κύριε Υφυπουργέ, δεν διαθέτει μία εκπομπή πολιτικής ενημέρωσης, μία!

Παλαιότερα είχε ορισμένες όπου εκαλούντο οι εκπρόσωποι, όχι μόνο από τη βόρεια Ελλάδα, από όλη την Ελλάδα και συζητούσαν για κρίσιμα πολιτικά, εθνικά, οικονομικά, κοινωνικά θέματα. Δεν υπάρχει, μία εκπομπή πολιτικού λόγου, στην ΕΡΤ3.

Και όλα αυτά περιβάλλονται με το επιχείρημα ότι στενεύουν τα οικονομικά της ΕΡΤ, ενώ δεν είναι έτσι και όπως θα έχω την ευκαιρία στη δευτερολογία μου να πω -γιατί θέλω πρώτα να σας ακούσω- αντιθέτως υπάρχουν σπατάλες αλλού και όχι για ένα κανάλι που θα μπορούσε να είναι η σημαία της περιφέρειας, της πραγματικής ψυχαγωγίας, της πραγματικής ενημέρωσης και της διασποράς.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για την πρωτολογία σας.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Ευχαριστώ, κύριε Πρόεδρε.

Πράγματι, κύριε Καστανίδη και εμείς μοιραζόμαστε την αγωνία όχι μόνο των εργαζομένων αλλά και του κόσμου της Θεσσαλονίκης και της βορείου Ελλάδος για να γίνει η ΕΡΤ3 αυτό που της αξίζει, αυτό που αδιαμφισβήτητα κανείς μπορεί να της αναγνωρίσει, ένα αναπόσπαστο κομμάτι του ελληνικού ραδιοτηλεοπτικού τοπίου. Η ΕΡΤ3 είχε διαχρονικά τη δική της θέση σε αυτό που συνηθίζουμε να λέμε «τηλεκοντρόλ των τηλεθεατών» και όχι άδικα, καθώς παρείχε ένα πρόγραμμα με συγκεκριμένα χαρακτηριστικά, με ιδιαίτερη έμφαση στην προβολή κοινωνικών ζητημάτων, πολιτισμικών θεμάτων της περιφέρειας, εστιαζόμενο στη βόρειο Ελλάδα, στη Μακεδονία, στη Θράκη, αλλά και σε θέματα που απασχολούσαν τους απόδημους.

Θα δώσω αναλυτικά και στην πρωτολογία μου και στη δευτερολογία μου απαντήσεις επί της ερώτησης που μου θέσατε.

Θέλω, όμως, στην αρχή να ασχοληθώ λίγο με τη μεγάλη εικόνα, διότι δεν μπορούμε να δούμε αναπόσπαστη την ΕΡΤ3 από τη μεγάλη εικόνα, την εικόνα της δημόσιας ραδιοτηλεόρασης στον τόπο μας. Η εικόνα της ΕΡΤ, όπως είναι τα τελευταία τρία χρόνια, δεν έχει καμμία σχέση με την εικόνα της ΕΡΤ έως το 2019. Οι αλλαγές που τολμήσαμε, που κάναμε έχουν οδηγήσει σήμερα την ΕΡΤ να είναι σε μια πολύ καλύτερη εικόνα, σε μια πολύ εντονότερη και καλύτερη σχέση εμπιστοσύνης με τους Έλληνες τηλεθεατές και θα αναφερθώ συγκεκριμένα. Μέχρι το 2019 η ΕΡΤ τι είχε; Είχε ελάχιστες παραγωγές, είχε προγραμματίσει ελάχιστες παραγωγές για την περίοδο 2019 - 2020. Τα κανάλια της δεν είχαν κάποια ιδιαίτερη και ευκρινή ταυτότητα, υπήρχε τεράστιο έλλειμμα εμπιστοσύνης, αντικειμενικότητας και επίσης η τηλεθέαση και η ακροαματικότητα συνολικά του δημόσιου ραδιοτηλεοπτικού φορέα είχε φτάσει στα ιστορικά χαμηλά.

Σήμερα μέσα από τις στοχευμένες αυτές κινήσεις η κατάσταση έχει αλλάξει. Η ΕΡΤ είναι ανταγωνιστική, δίνει έμφαση στην αντικειμενικότητα και στην αμεροληψία -μιλώ συνολικά- πρωταγωνιστεί στον τομέα της μυθοπλασίας με αξιόλογες παραγωγές, απαντά στις ψηφιακές ανάγκες της εποχής. Έχει, με λίγα λόγια, την ταυτότητα που πρέπει να έχει ο κρατικός ραδιοτηλεοπτικός φορέας.

Η προσπάθεια αυτή συνεχίζεται και αναπόσπαστο κομμάτι της προσπάθειας αυτής -στη δευτερολογία μου θα είμαι πιο αναλυτικός -είναι και το κανάλι της ΕΡΤ3.

Θέλω, περνώντας στην ερώτησή σας, κύριε Καστανίδη, να ξεκινήσω από το κομμάτι της διοικητικής και της οικονομικής αυτοτέλειας. Πράγματι, πριν το 2015 υπήρχε συνολικά μία διαφορετική εικόνα, πολύ πριν το 2015 διότι μεσολάβησε και η περίοδος της ΝΕΡΙΤ, με άλλες συνθήκες, με άλλα δεδομένα, με άλλες συνθήκες ανταγωνισμού του ραδιοτηλεοπτικού τομέα και με άλλη διαφημιστική αγορά, επίσης.

Μετά το 2015 με τον νόμο που ψήφισε η κυβέρνηση του ΣΥΡΙΖΑ, συγκεκριμένα τον ν.4324, η μετονομασία της ΝΕΡΙΤ σε ΕΡΤ ήρθε χωρίς να θιγεί το νομικό καθεστώς που ίσχυε μέχρι τότε, δηλαδή δεν επανήλθε το προεδρικό διάταγμα που ίσχυε από πριν, το οποίο έλεγε ότι η ΕΡΤ3 θα είχε αυτοδιοίκητο και η διοικούσα της επιτροπή θα ασκούσε κατ’ αναλογία τις αρμοδιότητες του διοικητικού συμβουλίου της ΕΡΤ, όπως επίσης και το προεδρικό διάταγμα που μιλούσε για την οικονομική της αυτοτέλεια, ότι δηλαδή δεν θα μπορούσε να έχει λιγότερο από το 10% του ανταποδοτικού τέλους.

Σήμερα η ΕΡΤ3 είναι μία διεύθυνση συνολικά του οργανογράμματος της ΕΡΤ. Καθίσταται σαφές ότι η επαναλειτουργία της γίνεται μέσα σε αυτό το πλαίσιο και σε ό,τι αφορά -και αυτό έχει μια αξία και θα μείνω εδώ, θα επανέλθω στη δευτερολογία μου- τη δαπάνη λειτουργίας της ΕΡΤ3 σήμερα, η δαπάνη αυτή είναι πολύ μεγαλύτερη από ό,τι θα αντιστοιχούσε σε εκείνο που προσδιόριζε το προεδρικό διάταγμα πριν, το 10%. Σήμερα, δηλαδή, η ΕΡΤ συνολικά δαπανά περισσότερα χρήματα για τη λειτουργία της ΕΡΤ3 -με αντίκρισμα, ισχυριζόμαστε εμείς και στη δευτερολογία μου θα έχω τη δυνατότητα να είμαι πιο συγκεκριμένος- από αυτά που υποτίθεται ότι θα της αναλογούσαν, εάν ίσχυε το καθεστώς της οικονομικής της -υποτίθεται- αυτοτέλειας πριν το 2015. Αν ίσχυε αυτό, αν δηλαδή περιοριζόταν μόνο στο 10% του ανταποδοτικού τέλους που προέβλεπε το προεδρικό διάταγμα, θα έπρεπε περίπου να περικοπεί ένα έργο που θα αντιστοιχούσε σε οικονομικές δαπάνες του 30% των χρημάτων που δαπανώνται σήμερα για την ΕΡΤ3.

Θα έρθω πιο αναλυτικά στη δευτερολογία μου σε συγκεκριμένα ζητήματα επί της ερώτησής σας.

**ΠΡΟΕΔΡΕΥΩΝ (Αθανάσιος Μπούρας):** Πριν σας δώσω τον λόγο, κύριε Καστανίδη, θα ήθελα να κάνω μια ανακοίνωση.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα πέντε μαθήτριες και μαθητές και δύο συνοδοί εκπαιδευτικοί από το 1ο Γυμνάσιο Κορωπίου (δεύτερο τμήμα).

Η Βουλή σάς καλωσορίζει και σάς εύχεται καλή πρόοδο!

(Χειροκροτήματα από όλες τις πτέρυγες της Βουλής)

Και επειδή παρακολουθείτε τη συνεδρίαση, η Βουλή σήμερα κάνει μια διαδικασία που λέγεται κοινοβουλευτικός έλεγχος. Ο Βουλευτής ερωτά και ο Υπουργός απαντά. Και η Βουλή έχει και έναν άλλο σημαντικό ρόλο καθημερινά, τη νομοθέτηση.

Καλή πρόοδο, λοιπόν, παιδιά!

Κύριε Καστανίδη, έχετε τον λόγο για τη δευτερολογία σας.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Κύριε Υπουργέ, θέλω να σας παροτρύνω -με πολύ καλή διάθεση το λέω- να αξιοποιήσετε όλες τις δυνάμεις, το ανθρώπινο δυναμικό της ΕΡΤ, να την ενισχύσετε οικονομικά και να επιτρέψετε να δουλέψει ώστε να παράγει εσωτερικές παραγωγές και ενημερωτικές και μη ενημερωτικές, ψυχαγωγικές, μορφωτικές. Πρέπει να δώσει εκπομπές για την περιφέρεια και για τον Ελληνισμό της Διασποράς, να δώσει ευκαιρίες εκπομπών πολιτικού λόγου. Έχει να κερδίσει η δημόσια ζωή. Δεν έχασε ποτέ η δημόσια ζωή από την ισχυρή παρουσία της ΕΡΤ3.

Και το λέω αυτό, γιατί, δυστυχώς, τα οικονομικά που επικαλεστήκατε προηγουμένως έχουν μίαν όψιν που πρέπει να διορθώσετε.

Πρώτα από όλα, εάν περίπου στις 19.00΄ πάτε στη Λεωφόρο Στρατού, θα δείτε ότι πέφτει ο γενικός διακόπτης, διότι έχει τελειώσει το τελευταίο δελτίο ειδήσεων που εκφωνείται μεν από τη Λεωφόρο Στρατού στη Θεσσαλονίκη, αλλά εκπέμπεται και από την ERT News, για χάρη της ERT News. Στις 19.00΄, λοιπόν, πέφτει ο γενικός διακόπτης και δεν υπάρχει κανείς. Αν συμβεί έκτακτο γεγονός θα μεταδοθεί από άλλους από την Αθήνα. Κάνουμε αθλητικές τηλεοπτικές μεταδόσεις, χωρίς να υπάρχει -έχει γίνει σοβαρή καταγγελία- σκηνοθέτης και παραγωγός, διότι, σύμφωνα με τη γενική διεύθυνση της Θεσσαλονίκης, πρέπει να καταργηθούν οι υπερωρίες και τα εκτός έδρας.

Πρόσφατα ζητήθηκε από σκηνοθέτη να απολογηθεί γιατί δεν πήγε στην Καρδίτσα, διότι πάντοτε προβλέπεται ότι όταν πηγαίνεις μακριά και πρέπει να μείνεις το βράδυ για μια αθλητική μετάδοση έχεις εκτός έδρας διανυκτέρευση. Δεν εδίδοντο στον σκηνοθέτη, ενώ δύο μέρες μετά στείλαμε ανθρώπους από τη Θεσσαλονίκη στην Καρδίτσα, για να καλύψουν την περιοδεία του Πρωθυπουργού με αντίστροφους όρους.

Θα σας δώσω, λοιπόν, μια εικόνα: Η ΕΡΤ3 αυτή την ώρα έχει έντεκα εσωτερικές παραγωγές. Έχει εξωτερικές παραγωγές στον αριθμό είκοσι μία. Προσέξτε, είκοσι μία εξωτερικές παραγωγές και έχει και τρεις παραγωγές της ΕΡΤ1. Αυτά προβάλλει, ενώ στις 19.00΄ το βράδυ -επαναλαμβάνω- κλείνει.

Τώρα, γιατί δεν μπορεί να ενισχυθεί, όταν με βάση διάταξη του παρελθόντος -του πρόσφατου παρελθόντος- παρακρατείται ένα ποσό από το Υπουργείο Οικονομικών που πληρώνουν οι Έλληνες πολίτες για την ΕΡΤ; Φέτος παρακρατήθηκε από το Υπουργείο Οικονομικών ένα ποσό ύψους 8 εκατομμυρίων ευρώ. Τα 8 εκατομμύρια ευρώ δεν αποδόθηκαν πίσω στην ΕΡΤ, αλλά παρ’ όλα αυτά ενεγράφησαν στον προϋπολογισμό από την ηγεσία της ΕΡΤ ενώ δεν έχουν πληρωθεί.

Προσέξτε τώρα, λοιπόν: Ενώ είμαστε γαλαντόμοι σε ορισμένους τομείς, είμαστε πάρα πολύ τσιγκούνηδες αλλού και λίγο τρομοκρατικοί προς το προσωπικό της ΕΡΤ3.

Τα τελευταία δύο χρόνια έχουν συναφθεί εξακόσιες πενήντα νέες συμβάσεις με εξωτερικούς συνεργάτες. Και για να δώσω μια εικόνα του τι σημαίνει αυτό, θα σας πω, κύριε Υφυπουργέ, ότι ενώ ο μισθός του διευθύνοντα συμβούλου είναι 4.150 ευρώ μεικτά, οι απολαβές σκηνοθέτη σε μια μικτή παραγωγή ξεπερνούν τις 5.000 ευρώ. Έχουμε δε ένα λιμνάζον προσωπικό το οποίο μπορούμε να το αξιοποιήσουμε και να χαμηλώσει το κόστος, χωρίς να σας ζητηθεί τίποτα άλλο.

Κάτω από αυτές τις συνθήκες, δεν αποδίδεται στην ΕΡΤ το παρακρατηθέν, από το Υπουργείο Οικονομικών, ποσό

Φτάνουμε στο σημείο, για να μιλήσω και για το κεντρικό πλέον σύστημα της ΕΡΤ, να εξοντώνουμε ανθρώπους που είναι στην Εθνική Συμφωνική Ορχήστρα. Επίκειται απόλυσή τους. Σειρά εργαζομένων, που είναι δέκα και δεκαπέντε χρόνια στην Εθνική Συμφωνική Ορχήστρα και έχουν παραγάγει σοβαρότατο καλλιτεχνικό έργο και αφού η διοίκηση της ΕΡΤ θα δώσει λίγες θέσεις στη Χορωδία και στην Ορχήστρα Σύγχρονης Μουσικής, θα βρεθεί στο δρόμο, καθώς μειώνει τον αριθμό των εργαζομένων στην Εθνική Συμφωνική Ορχήστρα. Θα βρεθούν άνθρωποι στον δρόμο. Είναι προφανές ότι χρειάζεται μια άλλη λελογισμένη οικονομική διαχείριση. Ας αξιοποιήσουμε τους ανθρώπινους πόρους που διαθέτει η ΕΡΤ, και δεν μιλάω τώρα μόνο για την ΕΡΤ3, αλλά για όλη την ΕΡΤ. Πρέπει, λοιπόν, να αναβαθμίσουμε συνολικά όλα τα ραδιόφωνα και τις τηλεοράσεις της «ΕΡΤ Α.Ε.»

Κλείνω με μια γενικότερη παρατήρηση. Μιλήσατε για την κεντρική εικόνα. Όταν είχαμε πριν από λίγο καιρό στην Επιτροπή Θεσμών και Διαφάνειας συζήτηση με τον κ. Ζούλα, είπα αυτό ακριβώς που αισθάνεται ο κόσμος. Έχει καταπληκτικές εκπομπές. Μιλάω για τα σίριαλ που προβάλλει τα τελευταία χρόνια η ΕΡΤ1, που είναι υψηλού επιπέδου και είμαι χαρούμενος γι’ αυτό. Όμως, αυτή η θετική διατύπωση εκ μέρους μου, συνοδεύεται από πλείστα όσα κενά που αφορούν τον τομέα της ενημέρωσης και την ΕΡΤ3.

Θα τελειώσω όπως ξεκίνησα. Σας παροτρύνω ενώπιον των πολιτών που μας παρακολουθούν και θα έχουν ενδεχομένως την ευκαιρία να συναγάγουν τα συμπεράσματά τους: Να ενισχύσουμε τη διαφάνεια και την αντικειμενικότητα περισσότερο στον ενημερωτικό τομέα, να ενισχύσουμε την ΕΡΤ3 με τον τρόπο που περιέγραψα και κατά την πρωτολογία και κατά τη δευτερολογία μου, αξιοποιώντας ένα θαυμάσιο ανθρώπινο δυναμικό όλων των ειδικοτήτων. Σας το προτείνει μερικές φορές με πολύ σκληρούς όρους και η ΕΣΗΕΜΘ και ελπίζω ότι θα ανταποκριθείτε.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Ευχαριστώ, κύριε Πρόεδρε.

Θα ξεκινήσω από το συνολικό για να πάω στο επιμέρους. Πράγματι ήταν πολύ ενδιαφέρουσα η συζήτηση, που έγινε πριν από νομίζω δυόμισι-τρεις μήνες στην Επιτροπή Θεσμών και Διαφάνειας για την ΕΡΤ όπου αποτυπώθηκαν ανάγλυφα όλες οι πρωτοβουλίες, που έχουν αναβαθμίσει έμπρακτα την εικόνα της δημόσιας τηλεόρασης σήμερα, όχι μόνο στη μυθοπλασία, αλλά και στην προσαρμογή της σε τεχνικά χαρακτηριστικά, στον ενημερωτικό τομέα και στην αύξηση της αντικειμενικότητας. Προβλήματα υπάρχουν. Αναφερθήκατε κι εσείς έμμεσα στις πολύ χαμηλές αμοιβές ανθρώπων σε θέσεις ευθύνης της ΕΡΤ σε σχέση με τον ανταγωνισμό. Κι εκεί νομίζω ότι έγινε μια συζήτηση και θα μπορούμε να την επαναφέρουμε αυτή τη συζήτηση, διότι είναι σημαντική, της στάθμισης δηλαδή του συμφέροντος, το γιατί οι εξωτερικές παραγωγές είναι περισσότερες από τις εσωτερικές, το αν στο τέλος της ημέρας κοστίζουν λιγότερο ή περισσότερο στον Έλληνα φορολογούμενο, γιατί αυτό είναι το ζήτημα, στο αν η ταχύτητα ή οι χρόνοι με τους οποίους οι παραγωγές αυτές γίνονται, μπορούν να ικανοποιηθούν ως συνθήκη ή ως παράμετρος καλύτερα πηγαίνοντας με τη μια ή με την άλλη κατεύθυνση. Η διοίκηση της ΕΡΤ προφανώς και σταθμίζει πάντοτε όλα αυτά τα δεδομένα όταν παίρνει συγκεκριμένες αποφάσεις. Όμως, θα έχουμε φαντάζομαι την ευκαιρία αυτά να τα συζητήσουμε και σε μια επόμενη ερώτηση, σε μια επόμενη ευκαιρία.

Τώρα, πριν μπω στην ουσία της απάντησης, να συμφωνήσουμε ότι το καθεστώς λειτουργίας της ΕΡΤ3, μέχρι το 2019 και πολύ περισσότερο πριν από το 2015, χαρακτηριζόταν από μια πρωτοτυπία, για να δανειστώ και μια έκφραση που έχετε στην ερώτησή σας. Και μάλιστα μια πρωτοτυπία με αρνητικό αντίκτυπο. Ποια είναι η πρωτοτυπία; Ένας δημόσιος φορέας, ας το πούμε ένα group ραδιοτηλεόρασης όπως ήταν η ΕΡΤ, το οποίο έχει παραπάνω από ένα δίκτυα εθνικής εμβέλειας, εμφανιζόταν την ίδια στιγμή να έχει δύο κανάλια τα οποία το ένα ανταγωνιζόταν το άλλο. Αυτό συνέβαινε επί της ουσίας. Επίσης παρήγαγαν το ίδιο πάνω-κάτω πρόγραμμα ή παρόμοιο πρόγραμμα το οποίο απευθυνόταν στο ίδιο τηλεοπτικό κοινό. Είχαμε δηλαδή δύο κανάλια του ίδιου ομίλου απευθυνόμενα στο ίδιο κοινό τα οποία εμφανίζονταν να ανταγωνίζεται το ένα το άλλο. Αυτή η πρωτοτυπία, η οποία κατά τη γνώμη μας εκτός από πρωτοτυπία συνιστούσε και στρέβλωση, δεν θα μπορούσε να συνεχιστεί και αποτέλεσε βασικό πυλώνα της απόφασης για το πώς θα λειτουργήσει η δημόσια τηλεόραση.

Επιχειρήθηκε και αυτή, ανάμεσα σε άλλα, να αντιμετωπιστεί με το στρατηγικό επιχειρησιακό σχέδιο που κατάρτισε η δημόσια τηλεόραση για το 2020-2024 μέσα στο οποίο περιλαμβάνονταν προφανώς και η ΕΡΤ3 με τα ιδιαίτερα και διαφορετικά της χαρακτηριστικά. Κατ’ εφαρμογή όλων αυτών των στρατηγικών επιλογών, μόλις προχθές, νομίζω την Τετάρτη, παρουσιάστηκε το πρόγραμμα για τη νέα ραδιοτηλεοπτική περίοδο, την περίοδο 2022-2023, της ΕΡΤ3. Πρόκειται για ένα πρόγραμμα το οποίο αναδεικνύει την ιδιαίτερη φυσιογνωμία του καναλιού που θέλουμε και απαντά εν πολλοίς και στην αγωνία των ανθρώπων και στη δική σας αγωνία και κριτική και γενικώς στην αγωνία του ραδιοτηλεοπτικού κοινού.

Ποιοι είναι οι πέντε άξονες στους οποίους διαρθρώνεται το πρόγραμμα αυτό; Πρώτος άξονας, η περιφέρεια και η περιφερειακή ανάπτυξη. Δεύτερος άξονας, το περιβάλλον, η έρευνα και η αγροτική παραγωγή. Τρίτος άξονας, η ιστορία. Τέταρτος άξονας, η παράδοση και η λαογραφία. Και πέμπτος άξονας, τα Βαλκάνια και ο απόδημος Ελληνισμός.

Στην παρουσίαση έγιναν συγκεκριμένες αναφορές για εκπομπές και περιεχόμενο. Και επειδή περνά ο χρόνος, δεν θα αναφερθώ σε αυτά. Θα πω, όμως, ότι προφανώς ταυτόχρονα με όλα τα υπόλοιπα, πολύ ψηλά στην ατζέντα μας βρίσκεται και ο ενημερωτικός τομέας. Και έχετε δίκιο, είναι ένα έλλειμμα το γεγονός ότι η ΕΡΤ3 τα δυόμισι-τρία τελευταία χρόνια δεν έχει μια πολιτική εκπομπή. Έχετε απόλυτο δίκιο. Το αμέσως επόμενο διάστημα προγραμματίζεται και θα προχωρήσει η έναρξη τέτοιων ενημερωτικών εκπομπών, που ενισχύουν τη διαφάνεια και την αντικειμενικότητα -και για να το πω και διαφορετικά- και τη δυνατότητα συναδέλφων μας να εκφράζονται και να επικοινωνούν με το κοινό. Οπότε προς αυτή την κατεύθυνση συμφωνούμε και θα κινηθούμε άμεσα και γρήγορα.

Όμως, αξίζει τον κόπο να πούμε ότι αυτός ο ενημερωτικός χαρακτήρας της ΕΡΤ3, όχι μόνο δεν έχει μείνει πίσω στις προτεραιότητές μας, αλλά μπορώ να υποστηρίξω ότι είναι και αισθητά αναβαθμισμένος, δεδομένου ότι δύο από τις εκπομπές αυτής προβάλλονται πλέον στο ERT NEWS. Προβάλλονται δηλαδή ταυτόχρονα και στο ευρύτερο δίκτυο. Αυτό συνιστά μια αναβάθμιση, δηλαδή τη δουλειά που γίνεται εκεί να τη βλέπει μέσω του ERT NEWS και όλη η υπόλοιπη Ελλάδα.

Πρόκειται για εκπομπές όπως η ενημερωτική ψυχαγωγική πρωινή εκπομπή διάρκειας ενενήντα λεπτών, ένα πλήρες ωριαίο μεσημεριανό δελτίο ειδήσεων, ένα ωριαίο ενημερωτικό μαγκαζίνο -αυτό είναι που προβάλλεται στο ERT NEWS, η μια από τις δύο παραγωγές- η μοναδική καθημερινή αθλητική εκπομπή σε όλο το ραδιοτηλεοπτικό τοπίο, που παράγεται και προβάλλεται από την ΕΡΤ3, μια δημοφιλέστατη εκπομπή πρόγνωσης του καιρού, ένα απογευματινό δελτίο ειδήσεων -και αυτό από το ERT NEWS, που παράγεται εκεί από την ΕΡΤ3 και μέσω του ERT NEWS παντού-, μια εβδομαδιαία ενημερωτική εκπομπή για τον Έλληνα αγρότη και, όπως σας είπα, προγραμματίζονται και πολύ σύντομα θα έρθουν και αυτές προς υλοποίηση, ευρύτερες ενημερωτικές εκπομπές πολιτικού διαλόγου.

Σε όλα αυτά, να προσθέσουμε ότι η ΕΡΤ3 είναι ο βασικός βραχίονας προβολής των αθλητικών μεταδόσεων της δημόσιας τηλεόρασης. Και αυτό προσδίδει προστιθέμενη αξία στην ταυτότητα, στην αίγλη και στην απήχηση του καναλιού με ό,τι αυτό συνεπάγεται.

Για να ολοκληρώσω την εικόνα την οποία νομίζω ότι αυτοί που μας παρακολουθούν αξίζει τον κόπο να έχουν, για την προτεραιότητα, την έμφαση και τη δουλειά που γίνεται στην ΕΡΤ3 προς την κατεύθυνση της λειτουργίας της δημόσιας τηλεόρασης που έχουμε ξεκινήσει από την αρχή της τετραετίας, θέλω να προσθέσω δύο πράγματα:

Πρώτον, από τα τέλη του 2020 και η ΕΡΤ3 εκπέμπει σε σήμα υψηλής ευκρίνειας και δεύτερον, κάτι πολύ σημαντικό ιδιαίτερα για τους εργαζόμενους στην ΕΡΤ3: Για πρώτη φορά, μετά από τριάντα πέντε χρόνια, η διοίκηση της ΕΡΤ αποφάσισε να ασχοληθεί σοβαρά με το μεγάλο κτηριακό πρόβλημα της ΕΡΤ3 στη Θεσσαλονίκη. Προκηρύχθηκε τον Ιούλιο του 2022 μελέτη για την ανέγερση εγκατάστασης νέου κτηρίου επί του ιδιόκτητου οικοπέδου της λεωφόρου Στρατού, κάτι που θα συγκεντρώσει εκεί όλες τις διάσπαρτες υπηρεσίες της ΕΡΤ3 στη Θεσσαλονίκη σε σύγχρονες εγκαταστάσεις.

Συμπερασματικά, κύριε Καστανίδη, προφανώς και θέλουμε και προφανώς και ανταποκρινόμαστε στην αγωνία των ανθρώπων η ΕΡΤ3 να διατηρήσει τα χαρακτηριστικά και την ταυτότητά της ως μια ξεχωριστή, διακριτή και πρωτοποριακή τηλεοπτική διάσταση μέσα στη μεγάλη εικόνα της κρατικής ραδιοτηλεόρασης και προς αυτή την κατεύθυνση θα συνεχίσουμε να κινούμαστε.

Άλλωστε και η αύξηση του έμψυχου δυναμικού σε δημοσιογράφους και άλλες συναφείς ιδιότητες και η αύξηση του συνολικού προϋπολογισμού της ΕΡΤ3 για παραγωγές που συντελέστηκαν από τις αρχές του 2020 μέχρι σήμερα και όλες οι πρόνοιες που σας ανέφερα προηγουμένως, νομίζω ότι, συνθέτουν μια εικόνα που δεν είναι μια εικόνα που οδηγεί στην εγκατάλειψη ή στην υποβάθμιση, αντίθετα, είναι μια εικόνα ενίσχυσης και συνεχούς αναβάθμισης της ΕΡΤ3 με τα διαχρονικά, διακριτικά χαρακτηριστικά που είχε. Και προς αυτή την κατεύθυνση θα συνεχίσουμε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 12.31΄ λύεται η συνεδρίαση για τη Δευτέρα 21 Νοεμβρίου 2022 και ώρα 12.00΄ με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**